title: Bergmannin sääntö

text: Suurikokoisen eläimen pinta-alan suhde ruumiinpainoon on pienempi kuin pienikokoisen eläimen vastaava suhde. Tästä syystä myös suurikokoisesta eläimestä ulkopinnan kautta poistuvan lämmön määrä on suhteessa pienempi kuin pienikokoisesta eläimestä poistuvan lämmön määrä. Lisäksi suurikokoiset eläimet tuottavat enemmän lämpöä kuin pienikokoiset eläimet.


title: Bergmannin sääntö

text: Kylmässä ilmastossa lämmön poistumisen minimoiminen on tärkeää. Tämän vuoksi tasalämpöisten eläinten ruumiin koko on yleensä suurempi kylmässä ilmastossa. Tämä yhdistettynä esimerkiksi paksuun turkkiin tai rasvakerrokseen takaa tehokkaan lämmöneristyksen. Vastaavasti lämpimässä ilmastossa on tärkeää, että lämpö pääsee poistumaan elimistöstä tehokkaasti, jotta ylikuumenemiselta vältytään.


title: Bergmannin sääntö

text: Perinteinen selitys Bergmannin säännölle on viime vuosikymmeninä kyseenalaistettu, kuten koko säännön paikkansapitävyyskin. On mahdollista, että säännölle on ravintotaloudellinen selitys. Arktisilla alueilla ravinnon saannin erot eri vuodenaikojen välillä ovat suuremmat kuin lauhkeilla alueilla. Suurikokoiset yksilöt kuluttavat rasvavarastojaan hitaammin suhteessa painoon; tämä mahdollistaa paremman selviytymisen silloin, kun ravintoa on niukasti saatavilla.


title: Bergmannin sääntö

text: Monet lajit noudattavat Bergmannin sääntöä. Säännöstä on kuitenkin havaittu myös paljon poikkeuksia. Esimerkiksi Suomessa etelässä ja pohjoisessa elävien karhujen koossa ei ole juurikaan eroja, lukuun ottamatta urosten syyspainoa, joka on keskimäärin suurempi pohjoisemmassa elävillä karhuilla. Vastaavanlaisia esimerkkejä on lukuisia. Brian K. McNab on tutkinut ruumiin koon ja leveyspiirin välistä yhteyttä 129 nisäkäslajilla. Näistä vain 20 lajin yksilöiden koko kasvaa merkitsevästi kohti kylmempiä alueita.


title: Bergmannin sääntö

text: Monet tutkijat ovat kyseenalaistaneet Bergmannin säännön paikkansapitävyyden. Muun muassa Valerius Geist ja J.D. Paterson pitävät sääntöä pätemättömänä. Kyle G. Ashton tutkimusryhmineen on selittänyt tutkijoiden johtopäätösten erilaisuutta käytettyjen lähdeaineistojen ja tilastollisten kriteereiden välisillä eroilla.


title: M/S Skåne

text: M/S Skåne () on ruotsalainen ropax-rahtilaiva, joka liikennöi Ruotsin Trelleborgin ja Saksan Rostockin välillä. Laivan omistaa ja sillä liikennöi ruotsalainen Stena Line. M/S Skåne kuljettaa 600 matkustajaa, joita varten on 600 hyttipaikkaa. Päivävuoron matka-aika on kuusi tuntia ja yövuoron 7 tuntia 30 minuuttia. Laiva ajaa reittinsä kaksi tai kolme kertaa päivässä. Autokansille, joiden pituus on 3 295 kaistametriä, mahtuu 500 henkilöautoa. Rautatievaunuja mahtuu 55 kappaletta raiteille, joiden pituus on 1 110 metriä. Alus on rekisteröity Ruotsin lipun alle ja sen kotisatama on Trelleborg.


title: M/S Skåne

text: 9. elokuuta 1997 alus laskettiin vesille ja 28. maaliskuuta 1998 se kastettiin. Toukokuussa Skåne teki koematkan, jolloin ilmeni aluksen pääkoneissa vikaa ja alus joutui palaamaan takaisin telakalle.


title: M/S Skåne

text: 22. kesäkuuta alus luovutettiin SweFerry Ab:n omistukseen. Elokuun alussa Scandlines aloitti liikennöinnin Skånella, reitillä Trelleborg–Rostock. 16. marraskuuta 1999 ruotsalainen Stena Line osti aluksen. 24.– 26. heinäkuuta 2006 välisen ajan alus liikennöi Trelleborgin ja Mukranin välillä.


title: Namkku

text: Namkku tai Muja () on kaupunkityyppinen taajama (vuodesta 1937) Kirovskin piirissa Leningradin alueella Venäjällä noin 50 km Pietarin keskustasta itään ja 20 km Korotkasta (Kirovsk) etelään. Se sijaitsee Nevaan laskevan Mujajoen (Mujan) varrella.


title: Namkku

text: Namkkun asukasluku oli vuoden 2010 väestönlaskennassa 10 212.


title: Namkku

text: Taajama on syntynyt 1900-luvun alussa Obuhovon ja Zvankan (Volhovstroi) välisen rautatien rakentamisen yhteydessä. Nykyään Namkku on rautateiden risteysasema. Pietari–Vologda-rata kulkee taajaman läpi. Lisäksi Namkkusta lähtee Pietarin eteläpuolinen poikittaisrata Hatsinaan ja pohjoiseen vievä pistorata Korotkaan (Kirovsk).


title: Mga

text: Mga on:


Kaukametsän kongressi- ja kulttuurikeskus on vuonna 1988 valmistunut Kajaanin kulttuurikeskus, jossa toimivat mm. Kainuun musiikkiopisto (laajennus valmistui 1998), kansalaisopisto Kaukametsän opisto ja tanssin opetus. Kaukametsässä järjestetään lukuisia kulttuuritapahtumia, kuten esimerkiksi Kajaani tanssii, konsertteja, sanataidetapahtumia sekä seminaareja. Kaukametsässä on myös kuvataiteeseen liittyviä harrastusmahdollisuuksia.


title: Kaukametsän kongressi- ja kulttuurikeskus

text: Vuonna 2006 Kaukametsässä järjestettiin kokouksia, koulutuksia, konsertteja, tanssinäytöksiä, juhlia ja vastaanottoja yhteensä 329 kpl. Kävijöitä näissä tilaisuuksissa oli yli 51 000 henkilöä.


text: Kaukametsän kongressi- ja kulttuurikeskuksessa on kolme salia: Kaukametsän sali (486 paikkaa), Kouta-sali (167 paikkaa) ja Leihu-sali (30-80 paikkaa). Lisäksi on 80-paikkainen auditorio sekä pienempiä ryhmätyötiloja ja pienopetusluokkia.


text: Kaukametsän suunnitelleet arkkitehdit Sinikka Kouvo ja Erkki Partanen saivat onnistuneesta työstään Rakennus- ja yhdyskuntasuunnittelun valtionpalkinnon.


title: Towers of London

text: Towers of London on Lontoosta kotoisin oleva punk-yhtye, jonka musiikissa on vaikutteita myös hard rockista.


title: Towers of London

text: Towers of Londonin edeltäjä oli vuonna 1999 muodostettu The Tourettes. Se koostui veljeksistä Dirk ja Donny Tourette ja soitti glam punk -musiikkia. Myöhemmin yhtyeeseen liittyivät basisti Tommy Brunette ja rumpali Snell. Yhtye hajosi vuonna 2003. Sen jäsenet perustivat uuden yhtyeen, Towers of Londonin vuonna 2004. Uutena jäsenenä yhtyeeseen liittyi kitaristi The Rev. Snell ja The Rev jättivät yhtyeen vuonna 2007.


title: Hypermnestra

text: Hypermnestra () oli kreikkalaisessa mytologiassa yksi Danaoksen viidestäkymmenestä tyttärestä, danaidista.


title: Hypermnestra

text: Aigyptos, Egyptin kuningas ja Danaioksen kaksoisveli, määräsi, että hänen viisikymmentä poikaansa menisivät naimisiin danaidien, serkkujensa, kanssa. Tällöin Danaos pakeni tyttärineen Argokseen, jota hallitsi kuningas Pelasgos. Aigyptos saapui kuitenkin poikineen heidän perässänsä hakemaan danaideja, jolloin Danaos päätti luovuttaa heidät säästääkseen Argoksen taistelulta. Hän kuitenkin ohjeisti tyttärensä tappamaan miehensä hääyönä, ja neljäkymmentäyhdeksän heistä seurasikin ohjetta. Ainoastaan Hypermnestra säästi miehensä Lynkeuksen, koska tämä kunnioitti hänen toivettaan pysyä neitsyenä.


title: Hypermnestra

text: Danaos raivostui tottelemattomalle tyttärelleen ja vei hänet tuomittavaksi. Afrodite kuitenkin puuttui tapahtumiin julistaen miehen ja naisen välisen rakkauden pyhäksi ja siten pelastaen Hypermnestran.


title: Hypermnestra

text: Lynkeuksesta ja Hypermnestrasta sai alkunsa Argoksen kuningasdynastia, "Danaoksen heimo", jonka ensimmäinen kuningas oli heidän poikansa Abas. Hypermnestra oli siten myös esiäiti sellaisille sankareille kuten Perseus ja Herakles.


title: Tennessee (elokuva)

text: Tennessee on vuonna 2008 julkaistu draamaelokuva, jonka on ohjannut Aaron Woodley ja tuottanut Lee Daniels. Elokuvassa näyttelevät muun muassa Adam Rothenberg, Ethan Peck ja Mariah Carey.


title: Tennessee (elokuva)

text: Carter ja hänen nuorempi veljensä Ellis aloittavat matkan New Mexicosta Tennesseehen löytääkseen vieraantuneen isänsä toivossa, että pystyisivät pelastamaan Ellisin, jolla on leukemia. Matkalla he törmäävät kunnianhimoiseen laulajattareen Krystaliin, joka lähtee mukaan matkalle.


title: M/S Stena Freighter

text: M/S Stena Freighter () on ruotsalainen ro-ro-rahtialus, joka liikennöi Ruotsin Göteborgin ja Saksan Travemünden väliä. Stena Freighterin kotisatama on Göteborg ja se kulkee Ruotsin lipun alla. Matkustajia laiva voi ottaa 12 kappaletta ja kullekin heistä on varattu vuodepaikka. Aluksen lastikapasiteetti on 2 715 metriä.


title: M/S Stena Freighter

text: Stena Freighterin sisaraluksia ovat M/S Ark Forwarder ja M/S Stena Carrier.


title: M/S Stena Freighter

text: 19. helmikuuta 1997 aluksen köli laskettiin ja 9. toukokuuta 1997 tapahtui vesillelasku. Laivaa rakentanut italialainen Societa Esercizio Cantieri -telakka teki vuonna 1999 konkurssin ja vuonna 2003 laiva siirrettiin Rijekaan Kroatiaan Elektromehanika-telakalle rakennettavaksi valmiiksi. Alkuaan laivan nimi oli "Sea Chieftain", myöhemmin se sai nimekseen "Stena Seafreighter".


title: M/S Stena Freighter

text: Maaliskuussa 2004 alus oli viimein valmis ja se luovutettiin Wheelhouse Ltd:n omistukseen, joka rekisteröi aluksen "Stena Freighter" -nimisenä Ruotsin lipun alle. Myöhemmin maaliskuussa Stena Freighter siirtyi Stena Miljö i Sthlm Ab:n omistukseen. Nykyisin alus liikennöi Travemünden ja Göteborgin välillä.


title: Kantalinnoite

text: Kantalinnoite eli kestolinnoite on sotilaiden suoja-asemaksi tehty rakennus, joka on useimmiten rakennettu rauhan aikana ammattityönä, ja jossa on käytetty erityisen lujia ja kestäviä materiaaleja, kuten raudoitettua betonia, terästä ja kiveä.


title: Aigyptos

text: Aigyptos (, ) oli Ion ja Beloksen poika ja Egyptin kuningas. Hänellä oli useiden eri vaimojen kanssa yhteensä viisikymmentä poikaa, jotka kaikki Lynkeusta lukuun ottamatta tulivat hääyönään serkkujensa ja morsiamiensa danaidien, Aigyptoksen veljen Danaoksen tyttärien, murhaamaksi.


title: Aigyptos

text: Belos hallitsi aikanaan suurta aluetta Afrikasta ja jakoi maan pojilleen siten, että Aigyptos sai Arabian ja Danaos Libyan hallittavakseen. Tämän lisäksi Aigyptos voitti melampodilaiset, ja alkoi kutsua näiden maata Aigyptiksi.


title: Aigyptos

text: Beloksen kuoltua hänen poikansa alkoivat riidellä perinnöstä. Aigyptos päätti joukkohäistä sopiakseen riidan, mutta Danaos aavisti kyseessä olevan petoksen. Niin hän pakeni Argokseen tyttäriensä kanssa. Aigyptos puolestaan määräsi poikansa hakemaan morsiamensa, eivätkä nämä saisi palata niin pitkään kuin Danaos olisi elossa. Danaos, josta tällä välin oli tullut Argoksen kuningas, ei tähän suostunut, ja niin Aigyptoksen pojat alkoivat saartaa kaupunkia. Vesipula pakotti Danaoksen luovuttamaan, mutta hän antoi hääyöksi tyttärilleen tikarin käskien näiden murhata miehensä. Kaikki tyttäret Hypermnestraa lukuun ottamatta toimivat näin, ja he hautasivat sulhastensa päät ja loput ruumiista eri paikkoihin.


title: Aigyptos

text: Aigyptos pakeni Aroihin, jossa hän pian myös kuoli.


title: Ammunta kesäolympialaisissa 1968

text: Méxicon kesäolympialaisissa 1968 ammunnassa kilpailtiin seitsemässä lajissa.


title: Resident Evil 2

text: Resident Evil 2 () on Capcomin kehittämä ja julkaisema "Resident Evil" -pelisarjaan kuuluva selviytymiskauhupeli. Peli julkaistiin vuonna 1998 PlayStationille ja myöhemmin myös muille alustoille.


title: Resident Evil 2

text: Capcom on kehittämässä pelistä uusversiota (), jossa graafisten ja teknisten muutoksien lisäksi on todennäköisesti juonellisia uudistuksia. Capcom on korostanut, ettei uusversio ole teräväpiirtopäivitys, sillä peli ”rakennetaan kokonaan uudelleen”. Vuonna 2002 julkaistu uusintaversio alkuperäisestä vuoden 1996 "Resident Evil" -pelistä on ollut myynti- ja arvostelumenestys.


title: Resident Evil 2

text: "Resident Evilin" tapaan "Resident Evil 2:ssa" on kaksi pelattavaa hahmoa. Molemmilla hahmoilla on omanlaisensa A- ja B-skenaariot, joten pelissä on kaikkiaan neljä pelattavaa skenaariota. Saavutuksien kautta pelissä on myös mahdollista avata hahmoille uusia asusteita ja erilaisia minipelejä.


title: Resident Evil 2

text: Kaksi kuukautta ensimmäisen "Resident Evil" -pelin tapahtumien jälkeen lääkeyhtiö Umbrellan kehittämä biologinen ase, T-virus, on levinnyt Raccoon Cityn kaupunkiin ja muuttanut lähes kaikki asukkaat zombeiksi. Kaupunkiin työn perässä matkustanut alokaspoliisi Leon S. Kennedy tapaa veljeään etsivän opiskelija Claire Redfieldin. Poliisiasemalla Claire saa tietää, että hänen veljensä Chris Redfield on lähtenyt Eurooppaan etsimään Umbrellan päämajaa. Leon ja Claire päättävät hajaantua etsimään muita selviytyjiä ja lopulta paeta kaupungista.


title: Resident Evil 2

text: Etsiessään pakotietä Claire tapaa Sherry-nimisen tytön. Claire saa selville, että lahjottu poliisipäällikkö Brian Irons piilottelee todisteita uuden G-viruksen kehityksestä. G-virukselle altistunut mutantti tappaa Ironsin ja Claire sekä Sherry pakenevat poliisiasemalta viemäreihin.


title: Resident Evil 2

text: Leon tapaa Ada Wong -nimisen naisen, joka on tullut kaupunkiin etsimään poikaystäväänsä Johnia. Ada löytää Sherryn kadottaman kultaisen kaulariipuksen. Viemäreissä tuntematon nainen ampuu Adaa kohti, mutta Leon syöksyy luodin eteen. Ada seuraa ampujaa ja saa selville, että tämä on Sherryn äiti Annette, G-viruksen kehittäjän William Birkinin vaimo. Suojellakseen elämänsä tärkeintä työtä Umbrellan salaisilta agenteilta William pisti virusta itseensä ja muuttui epämuodostuneeksi mutantiksi. Annette yrittää ottaa Adan löytämän kaulariipuksen, mutta putoaa kamppailun jälkeen kaiteen yli syvään kuiluun. Ada tajuaa, että riipuksen sisällä on näyte G-viruksesta. Myöhemmin Ada palaa Leonin luokse ja hoitaa tämän ampumahaavan.


title: Resident Evil 2

text: Leon ja Ada sekä Claire ja Sherry etenevät kohti Umbrellan salaista, maanalaista tutkimuskeskusta. Birkin haavoittaa Adaa pahasti ja Leon joutuu tutkimaan laboratoriota löytääkseen parannustarvikkeita. Psykoottinen Annette kertoo Leonille, että Adan suhde Johnin kanssa on vain hämäystä ja että Ada on G-virusta etsivä vakooja. Bioase Tyrant haavoittaa Annettea ja Adaa, mutta Ada pelastaa Leonin ja vannoo rakastavansa tätä. Ennen kuolemistaan Annette kertoo Clairelle kuinka rokote tartunnan saaneen Sherryn pelastamiseksi valmistetaan. Leon ja Claire pelastavat Sherryn ja pakenevat hätäjunalla. Pahasti vahingoittunut Ada onnistuu pakenemaan ennen kuin itsetuhojärjestelmä tuhoaa laboratorion ja tappaa Birkinin. Leon päättää tuhota Umbrellan ja Claire jatkaa veljensä etsimistä.


title: Hurusrata

text: Hurusrata eli virallisesti Varkaus-Kommila-rata tarkoittaa Varkauden kaupungissa sijaitsevaa Stora Enson Kommilan tehtaille menevää seitsemän kilometrin mittaista rataosuutta, joka alkaa Varkauden Joutenlahdesta. Radan rakentaminen alkoi vuonna 1984 ja maksoi 46 miljoonaa markkaa, josta Valtionrautateiden osuus oli 23 miljoonaa. Virallisia vihkiäisiä vietettiin 10. kesäkuuta vuonna 1986, ja juhlaan liittyi myös kiertoajelua uudella radalla.


title: Hurusrata

text: Varkauden rautatieaseman läntisessä tulosuunnassa on juuri ennen asemaa 180° asteen kaarre, jonka alkupäässä on Hurusradan vaihde. Täten rataa käyttävät junat eivät käy Varkauden ratapihalla.


title: Hurusrata

text: Radalla on turvalaitteet junakulunvalvontaa myöten kilometrille 425 saakka, jolla sijaitsee radan erkanemisvaihdetta suojaavan pääopastimen esiopastin. Se on rataluokkaa B2 ja K43-kiskotettu. Junia on kulussa maanantaista perjantaihin kolme junaparia, launtaina ja sunnuntaina yksi.


title: Hurusrata

text: Ennen rautatieyhteys Kommilaan alkoi Varkauden rautatieasemalta. Se kulki Haukiveteen laskevan Pirtinvirran yli kulkien Varkauden kaupungintalon ohi. Yksi syy vanhan radan purkamiseen ja uuden rakentamiseen oli se, etteivät kuljetukset kulkisi enää tiheään asutun keskustan läpi. Uusi rata ei kulje keskustan läpi vaan asutusta kiertäen.


title: Ammunta kesäolympialaisissa 1972

text: Münchenin kesäolympialaisissa 1972 ammunnassa kilpailtiin kahdeksassa lajissa.


title: Parviainen

text: Parviainen on seuraavien tunnettujen suomalaisten henkilöiden sukunimi:


title: Eurycoma longifolia

text: Eurycoma longifolia (myös "Tongat Ali" ja "Longifolia Jack") on "Simaroubaceae"-heimoon kuuluva ainavihanta puu, joka on peräisin Indonesiasta ja Malesiasta.


title: Eurycoma longifolia

text: "Eurycoma longifolia" on suosittu lisäravinne erityisesti kehonrakentajien keskuudessa. Sen väitetään nostavan testosteronitasoja ja lisäävän ATP:n tuotantoa, mikä näkyisi lisääntyneenä seksuaalisena aktiivisuutena sekä lihasmassan ja voiman kasvuna.


title: Eurycoma longifolia

text: Tieteellistä näyttöä kasvin tehosta on vähän. Vuonna 2003 "British Journal of Sports Medicine" julkaisi tutkimuksen, jossa todettiin "Eurycoma longifolia"n lisänneen sekä voiman että lihasmassan kasvua plaseboryhmään verrattuna.


title: Afareus

text: Afareus () oli kreikkalaisessa mytologiassa Periereen ja Gorgofonen poika.


title: Afareus

text: Afareus meni naimisiin Arenen kanssa, joka oli joko hänen serkkunsa tai sisarpuolensa ja jonka mukaan hän nimesi myös perustamansa kaupungin. Heillä oli kaksi lasta, kaksoset Idas ja Lynkeus.


title: Afareus

text: Afareus oli Spartan Tyndareuksen lanko ja Peliaan ja Nereuksen serkku.. Afareus antoi Nereukselle rannikkokaistan hallittavaksi, ja hänen kuoltuaan – ja hänen omien poikiensa kaaduttua yhteenotossa dioskuurien kanssa – Nereuksen pojasta Nestorista tuli Messenen hallitsija.


title: Ammunta kesäolympialaisissa 1976

text: Montrealissa kesäolympialaisissa 1976 ammunnassa kilpailtiin seitsemässä lajissa.


title: Jeanne Demessieux

text: Jeanne Marie-Madeleine Demessieux (13. helmikuuta 1921 – 11. marraskuuta 1968) oli ranskalainen säveltäjä ja urkuri.


title: Jeanne Demessieux

text: Demessieux syntyi Montpellier’ssa. Hänellä oli musiikkitaustaa jo ennen pääsemistä Pariisin konservatorioon vuonna 1933. Hänen tunnetuimpiin opettajiinsa lukeutuu Marcel Dupré.


title: Jeanne Demessieux

text: Vaikka Demessieux opiskeli menestyksellä myös pianonsoittoa, hän sai uransa suurimmat menestykset urkurina. Hän tulkitsi sadoissa konserteissaan muiden muassa Johann Sebastian Bachin, César Franckin, Franz Lisztin, Felix Mendelssohn-Bartholdyn sekä Marcel Duprén tuotantoa. Hän myös levytti useita teoksia, kuten César Franckin koko tuotannon.


title: Jeanne Demessieux

text: Demessieux oli arvostettu opettaja ja vuodesta 1962 Église de la Madeleinen urkuri. Hänen oli tarkoitus levyttää Olivier Messiaenin urkutuotanto Deccalle, mutta hanke jäi toteuttamatta Demessieux’n kuoltua syöpätautiin vain 47-vuotiaana.


title: Jeanne Demessieux

text: Demessieux loi säveltäjänä huomattavan urkumusiikkituotannon, mutta kirjoitti myös kamarimusiikkia, pianoteoksia ja muuta musiikkia.


title: Hongkongin vaakuna

text: Hongkongin vaakuna (, ) koostuu valkoisesta lootuksenkukasta, jonka tausta on punainen. Vaakuna otettiin käyttöön 1. heinäkuuta 1997 Hongkongin siirryttyä Isolta-Britannialta (Brittiläinen Hongkong) Kiinalle.


title: Hate Eternal

text: Hate Eternal on Floridasta Yhdysvalloista peräisin oleva death metal -yhtye.


title: Hate Eternal

text: Hate Eternal perustettiin vuonna 1997, samalla kun perustaja Erik Rutan oli kiertueella sekä studiossa äärimetallin legendan, Morbid Angelin kanssa. Yhtyeen alkuperäinen kokoonpano sisälsi Rutanin lisäksi basisti Jared Andersonin, rumpali Tim Yeungin sekä kitaristi Doug Cerriton (ex-Suffocation). Tällä kokoonpanolla yhtye nauhoitti debyyttinsä, "Conquering the Throne"n (1999).


title: Hate Eternal

text: Vuonna 2002 rumpali Derek Roddy (ex-Nile, ex-Divine Empire, ex-Malevolent Creation) korvasi Tim Yeungin ja yhtye suuntasi eteenpäin nauhoittamaan toista albumiaan, "King of All Kings"iä triolla Erik, Jared sekä Derek. Samana kesänä Erik Rutan jätti Morbid Angelin, todeten että haluaa omistaa enemmän aikaa Hate Eternalille.


title: Hate Eternal

text: Yhtyeen toisesta levystä seurasi todella paljon kiertueita ympäri maapallon levyn mainostuksen tiimoilta. MTV2:n Headbanger's Ball -ohjelmassa näytettiin myös videota albumin singlestä "Powers That Be". Pian tämän jälkeen huumeongelmainen Jared Anderson jätti yhtyeen ja meni vieroitushoitoon . Etelä-floridalainen muusikko Randy Piro, Derekin ystävä, nousi pian paikkaamaan Jaredin jättämän aukon ja yhtye jatkoi taas. Saatuaan viimeisen kiertueen levyn osalta loppuun joulukuussa 2003, he jäivät lyhyelle tauolle.


title: Hate Eternal

text: Vuonna 2004 Hate Eternal alkoi työskennellä paljon odotetun "King of All Kings"in seuraajan, "I, Monarch"in kanssa. Levyn nauhoittaminen alkoi syksyllä ja levy lopulta julkaistiin kesäkuussa 2005. Niin kriitikot kuin fanitkin ottivat tuoreen albumin lämpimästi vastaan ja "I, Monarch" pani liikkeelle uuden, innovatiivisen lähestymistavan äärimetalliin, kuitenkin samalla säilyttäen genressä vallitsevien nopeuden ja brutaaliuden elementit. Yhtyeen yksilölliset ja kootut taidot muusikkoina ja tuotannossa tulivat paremmin julki kuin koskaan ennen.


title: Hate Eternal

text: Kesän 2005 yli jatkuneen vaikean USA:n kiertueen ja useiden taloudellisten ongelmien jälkeen yhtye peruutti syksylle sijoitetun Euroopan kiertueen. Yhtye kärsi koko talven bändin sisäisten erimielisyyksien ja henkilökohtaisten tilanteiden selvittelystä ja maaliskuun 2006 lopulla Derek Roddy ilmoitti eroavansa yhtyeestä. Samaan aikaan Rutan ilmoitti Kevin Talleyn (ex-Dying Fetus) istuvan rumpalin penkille USA:n kiertueelle sekä Reno Killerichin uudelleenjärjestetylle Euroopan kiertueelle.


title: Hate Eternal

text: Yhtyeellä oli vielä jäljellä kiertueita joihin he olivat sitoutuneet, joten Erik Rutan ja Randy Piro hankkivat rumpalikseen kevään kotimaansa esiintymisiin ja Reno Killerichin uudelleenjärjestetylle Euroopan kiertueelle. Onnistuneen USA:n kiertueen jälkeen yhtye suuntasi Eurooppaan ja 4. kesäkuuta soitettu keikka The Garagessa, Lontoossa kuvattiin 18. lokakuuta julkaistua DVD:ta varten. Kaksi päivää DVD:n julkaisun jälkeen, Hate Eternalin entinen basisti Jared Anderson kuoli nukkuessaan .


title: Hate Eternal

text: Tammikuun 2007 lopulla Hate Eternal ilmoitti allekirjoittaneensa levytyssopimuksen Metal Blade Recordsin kanssa ja samalla yhtye ilmoitti menevänsä studioon nauhoittamaan "I, Monarch"in seuraajaa kesällä 2007. Kuukausi myöhemmin basisti Randy Piro erosi yhtyeestä ja pian tämän jälkeen Alex Websterin (Cannibal Corpse) ilmoitettiin soittavan bassoa tulevalla Hate Eternal -julkaisulla. 26. heinäkuuta 2007 Erik Rutan ilmoitti Jade Simonetton olevan Hate Eternalin uusi, pysyvä rumpali.


title: Hate Eternal

text: Elokuun alussa Shaune Kelleyn ilmoitettiin olevan Hate Eternalin toinen, pysyvä kitaristi. Samalla ilmoitettiin uuden albumin olevan valmis lokakuussa 2007 ja tulevan ulos Metal Blade Recordsilta vuoden 2008 alussa.


title: Hate Eternal

text: Studioalbumit


title: Hate Eternal

text: DVD:t


title: Sensomotorinen kuntoutus

text: Sensomotorinen kuntoutus on hoitomenetelmä, jonka tarkoituksena on korjata yliaktiivisesti tai epätarkoituksenmukaisesti toimivia aisteja. Sensomotorinen kuntoutus yhdistelee useita ennestään tunnettuja menetelmiä, kuten kuulonmuokkaushoitoa (ADT), tasapainoelimen kuntoutusta, näkökyvyn tutkimista ja visuaalisen hahmottamisen kuntoutusta sekä refleksijärjestelmän ja niin sanottujen primitiivirefleksien tutkimusta ja kuntoutusta.


title: Sensomotorinen kuntoutus

text: Näiden menetelmien pyrkimyksenä on hoitaa lukivaikeutta ja muita oppimisvaikeuksia, dysfasiaa, autismia, levottomuutta ja motorisia ongelmia. Audiologian ja neuropsykologian asiantuntijoiden mukaan menetelmällä ei ole tieteellistä pohjaa.


title: Helios Airways

text: Helios Airways oli kyproslainen halpalentoyhtiö. Yhtiö perustettiin vuonna 1998 ja sillä oli lentokoneita neljä. Kohteita yhtiöllä oli 14. Yhtiö lopetti toimintansa vapaaehtoisesti vuonna 2006 lennon 522 onnettomuuden jälkeen.


title: Helios Airways

text: Helios Airways käytti seuraavia lentokoneita:


title: Biotunniste

text: Biotunnistetta käytetään henkilön biometriseen tunnistamiseen. Biotunnisteita ovat esimerkiksi DNA, sormenjäljet ja ääninäyte. Myös kasvokuva on biotunniste.


title: Biotunniste

text: Biometrisen passin standardi on kehitetty YK:n alaisen Kansainvälisen siviili-ilmailujärjestön (ICAO) puitteissa. Standardin mukaan kaikkien biometristen passien tulee sisältää kasvokuva biometrisena tunnisteena. Lisäksi standardi sallii sormenjälkien ja iiriksen käytön biometrisina tunnisteina.


title: Biotunniste

text: Euroopan unionin biometrista passia koskeva asetus määrää jäsenmaat ottamaan käyttöön kasvokuvan ja sormenjäljet biometrisina tunnisteina. Ensimmäisessä vaiheessa passin mikrosirulle tallennetaan vain kasvokuva, joka tosin löytyy perinteisestäkin passista.


title: Biotunniste

text: Biometriset tunnisteet ovat henkilötietoja. Niiden tietoturvaan liittyy joitakin erityisiä piirteitä:


title: Rŭngrado

text: Rŭngrado (, koko nimi Rŭngrado 5-ŏl 1-il kyŏnggijang) on maailman suurin stadion Pjongjangissa, Korean demokraattisessa kansantasavallassa. Stadionille mahtuu 150 000 katsojaa. Se valmistui 1. toukokuuta 1989. Nimensä se on saanut Rŭngran saaresta, jolle stadion on rakennettu.


title: Rŭngrado

text: Rŭngradon yleisöennätys on peräti 190 000 katsojaa painiottelussa vuonna 1995. Paremmin stadion tunnetaan siellä järjestetyistä mahtavista Arirang-joukkoliikuntaesityksistä.


title: Theo Adam

text: Theo Adam (1. elokuuta 1926 Dresden – 10. tammikuuta 2019 Dresden) oli saksalainen oopperalaulaja, äänialaltaan bassobaritoni. Hän opiskeli Rudolf Dittrichin johdolla vuosina 1946–1949.


title: Theo Adam

text: Adam teki oopperadebyyttinsä joulukuussa 1949, jolloin hänellä oli rooli Weberin teoksessa "Taika-ampuja" Dresdenissä. Hän esiintyi vuonna 1952 myös Bayreuthin musiikkijuhlilla ja toimi vuodesta 1953 Berliinin valtionoopperan vakituisena jäsenenä. Hän teki pian vierailevia esiintymisiä muiden muassa Covent Gardenissa ja Wienin valtionoopperassa.


title: Theo Adam

text: Adam teki Metropolitanin-debyyttinsä helmikuussa 1969.


title: Theo Adam

text: Arvostettujen Wagner-tulkintojensa lisäksi Adam on esittänyt muiden ohella Wolfgang Amadeus Mozartin, Giuseppe Verdin ja Richard Straussin oopperarooleja. Hän tulkitsi myös tuoreempaa, 1900-luvun tuotantoa, kuten Luciano Berion ja Friedrich Cerhan musiikkia.


title: Theo Adam

text: Oopperan ulkopuolella Adam on muun muassa levyttänyt Bachin kantaatteja.


title: Jennifer Ehle

text: Jennifer Ehle (s. 29. joulukuuta 1969 Winston-Salem, Pohjois-Carolina) on yhdysvaltalais-englantilainen kaksi kertaa Tony-palkinnon voittanut näyttelijä. Hän on esiintynyt sekä teatterissa, televisiossa että elokuvissa. Ehle tunnetaan muun muassa roolistaan Elizabeth Bennettinä vuoden 1995 minisarjassa "Ylpeys ja ennakkoluulo".


title: Jennifer Ehle

text: Ehle syntyi Pohjois-Carolinan Winston-Salemissa Yhdysvalloissa näyttelijä Rosemary Harrisille ja kirjailija John Ehlelle. Hän vietti lapsuutensa Britannian ja Yhdysvaltojen välillä ja kävi 18:aa eri koulua. Hän opiskeli North Carolina School of the Artsissa ennen siirtymistään Lontoon Central School of Speech and Draman oppilaaksi. Vuonna 1992 Peter Hall poimi hänet jälkimmäisestä tähdittämään minisarjaa "The Camomile Lawn". Neljä vuotta myöhemmin Ehlen näyttelijäsuoritus Elizabeth Bennettinä toi hänelle Bafta-palkinnon.


title: Jennifer Ehle

text: Ehle oli jonkin aikaa Royal Shakespeare Companyn jäsenenä, minkä jälkeen hän sai ensimmäisen merkittävän elokuvaroolinsa "Paradise Roadissa" 1997. Hän pysyi kriitikkojen suosiossa ja voitti 2000 Tony-palkinnon Broadway-debyytistään Tom Stoppardin näytelmässä "The Real Thing". Hänen äitinsä oli myös ehdolla saman palkinnon (paras naispääosa) saajaksi samana vuonna roolistaan "Waiting in the Wingsissä". Ehle palasi näyttämölle tauon jälkeen 2005 Old Vic -teatterissa esitetyssä "The Philadelphia Storyssa", jossa hänen vastanäyttelijänään oli Kevin Spacey. Kesäkuussa 2006 hän esitti lady Macbethia The Public Theaterin "Macbeth"-tuotannossa.


title: Jennifer Ehle

text: Lokakuusta 2006 toukokuuhun 2007 hän näytteli Tom Stoppardin näytelmätrilogiassa "The Coast of Utopia". Hän voitti roolistaan Tony-palkinnon 2007 (Best Featured Actress in a Play).


title: Jerusalemin hallintoalue

text: Jerusalemin hallintoalue on yksi Israelin kuudesta hallintoalueesta . Sen pinta-ala on 652 km² (mukaan lukien Itä-Jerusalem, joka siirtyi Israelille 1967). Israelin tilastokeskuksen mukaan asukkaista 68,4 % on juutalaisia ja 29,8 % arabeja. Hallinnollinen pääkaupunki on Jerusalem.


title: Meat Puppets (albumi)

text: Meat Puppets on samannimisen yhdysvaltalaisen rockyhtyeen debyyttialbumi. Se on hyvin erilainen kuin yhtyeen muut, myöhemmät julkaisut sen hardcore punk -soundin vuoksi.


title: Meat Puppets (albumi)

text: Kaikki kappaleet kirjoittanut Meat Puppets, ellei toisin mainita.Raidat 15-19 ovat "In a Car" -EP:ltä.


title: Meat Puppets (albumi)

text: Raidat 10-32 ovat bonusraitoja.


title: Meat Puppets II

text: Meat Puppets II on yhdysvaltalaisen rockyhtyeen Meat Puppetsin toinen kokopitkä albumi.


title: Meat Puppets II

text: Tämän (ja muiden Meat Puppetsin, lukuun ottamatta ensimmäistä) albumin sekoitusta punkia ja countrya on kutsuttu cow punkiksi.


title: Meat Puppets II

text: Nirvana esitti kolme tämän albumin kappaletta live-albumillaan MTV Unplugged in New York. Kappaleissa soittivat myös Meat Puppetsin Curt Kirkwood ja Cris Kirkwood. Kappaleet olivat "Plateau", "Oh Me", sekä "Lake of Fire".


title: Meat Puppets II

text: Kaikki kappaleet kirjoittanut Curt Kirkwood, ellei toisin mainittu.


title: Hyypiä

text: Hyypiä voi tarkoittaa seuraavia:


title: Up on the Sun

text: Up on the Sun on yhdysvaltalaisen rockyhtyeen Meat Puppetsin albumi. Se julkaistiin maaliskuussa 1985 ja oli yhtyeen kolmas kokopitkä albumi. Albumi painettiin uudelleen 1999 bonuskappaleiden kanssa.


title: Up on the Sun


title: Brainchild

text: Brainchild on yhdysvaltalaisen Circle of Dust -yhtyeen toinen studioalbumi, joka julkaistiin vuonna 1992 eri nimellä ja nykyisellä nimellä vuonna 1994. "Brainchild" on yksi 1990-luvun merkittävimmistä kristillisistä industrial metal -julkaisuista.


title: Brainchild

text: Circle of Dustin johtohahmo Scott Albert äänitti albumin alun perin sivuhankkeena R.E.X. Records -levy-yhtiön omistajan Doug Mannin kanssa. Albumi julkaistiin nimellä "Mindwarp" Brainchild-yhtyenimen alla vuonna 1992. Circle of Dust tuli kuitenkin tunnetummaksi nimeksi muutamaa kuukautta aiemmin julkaistun esikoisalbuminsa myötä, joten "Mindwarp" vaihdettiin "Brainchild"-nimeen ja siitä tuli virallisesti Circle of Dustin albumi. Lisäksi albumi äänitettiin ja miksattiin uudelleen. "Mindwarpin" painosta oli levitetty lähinnä kristillisiin kirjakauppoihin. "Brainchild" kuitenkin julkaistiin vuonna 1994 maallisille markkinoille.


title: Brainchild

text: Muutama albumin kappale sai kaupallista huomiota: osaa "Deviate"-kappaleesta käytettiin nykyisin lakanneen MTV Sports -ohjelman tunnusmusiikkina ja "Telltale Crimesta" kuvattiin musiikkivideo Tennesseen vankilassa, joka lakkautettiin epäinhimillisen olosuhteiden vuoksi.


title: Brainchild

text: Musiikillisesti albumia luonnehtii raskas, synkkä ja kaoottinen äänimaisema sekä runsas ääninäytteiden sovitus. "Brainchildin" ilmaisu on verrattavissa myöhempään Ministryn metallisempaan ja aggressiivisempaan tuotantoon. Useilla kappaleilla kitarariffit painottuvat thrash metaliin. Tämän vuoksi No Life 'til Metal -sivuston kirjoittaja Scott Waters on luonnehtinut "Brainchildia" "industrial thrash metaliksi". Albumi tunnetaan ääninäytteistään, jotka ovat peräisin aikalaisista uutislähetyksistä ja tieteiselokuva "Blade Runnerista". Jälkimmäisestä näytteitä on sovitettu varsinkin doom metal -vaikutteiseen "Pale Reflection" -kappaleeseen. Sanoitusten teemat ovat kantaa ottavia: esimerkiksi apokalyptinen "Descend" kertoo Yhdysvaltojen lamasta, joka laskee maata raunioihinsa, ja että siitä ovat vastuussa niin pahantekijät kuin ne, jotka eivät tee mitään asialle.


title: Brainchild

text: "Brainchild" sai pääasiassa myönteisiä arvioita arvostelijoilta ja merkittävää huomiota sekä kristillisissä että maallisissa musiikkipiireissä. The Whipping Post -webzinen ja HM Magazinen kriitikko Matt Morrow nimittää albumia "industrial metalin klassikoksi". R.E.X. Recordsin rajallisten resurssien vuoksi "Brainchild" kuitenkin jäi kulttialbumiksi.


title: Allan Octavian Hume

text: Allan Octavian Hume (6. kesäkuuta 1829 St Mary Cray, Kent – 31. heinäkuuta 1912) oli englantilainen poliitikko, lintutieteilijä ja brittihallinnon virkamies Intiassa.


title: Allan Octavian Hume

text: Allan Octavian Humen isä oli Joseph Hume (1777–1855), radikaali parlamenttiedustaja. Allanin syntymäpaikasta on kiistaa, joidenkin mielestä se oli Montrosessa, Skotlannissa. Allan Hume kävi koulunsa Haileybury Training Collegessa, entiseltä nimeltään East India Company College. Hän opiskeli lääketiedettä ja kirurgiaa University College Hospitalissa Lontoossa. Vuonna 1849 hän purjehti Intiaan ja vietti seuraavat vuodet Bengalin brittihallinnossa Etawahissa, Uttar Pradeshissa. Hän eteni nopeasti urallaan nousten piirikuntavirkailijaksi, joka esitteli ilmaista alkeiskoulua ja perusti paikallisella kielellä toimitettun sanomalehden "Lokmitra" (The People's Friend, Kansan ystävä).


title: Allan Octavian Hume

text: Vuonna 1853 Hume avioitui Mary Anne Grindallin kanssa.


title: Allan Octavian Hume

text: Hume otti koulutuksen sydämenasiakseen ja perusti apurahoja korkeamman asteen koulutukseen. Vuonna 1860 hänelle myönnettiin "Companion of the Bath" ansioista sepoykapinassa 1857. Samana vuonna hän oli perustamassa 181 koulua, joissa oli 5 186 oppilasta (näistä kaksi oli tyttöjä). Vuonna 1867 hänestä tuli luoteisprovinssin tullilaitoksen komissaari ja 1870 keskushallinnon alaisen maataloudesta vastaavan viraston pääjohtaja. Vuonna 1879 hänet alennettiin piirikunnalliseen virkaan Allahabadiin.


title: Allan Octavian Hume

text: Vuonna 1882 Hume luopui virastaan. Hän kirjoitti vuonna 1883 avoimen kirjeen Kalkutan yliopiston valmistuneille opiskelijoille ja kutsui heidät perustamaan oman poliittisen puolueen. Tämä johti Intian kansalliskongressin perustamiseen Bombayssa 1885. Hume toimi puolueen pääsihteerina vuoteen 1908. Yhdessä Sir William Wedderburnin (1838–1918) kanssa he tekivät intialaisille mahdolliseksi poliittisen järjestäytymisen itsehallintoon valmistauduttaessa.


title: Allan Octavian Hume

text: Jo nuorena Hume oli kiinnostunut tieteestä ja varsinkin lintutieteestä. Intiassa hän järjestelmällisesti keräsi ja tutki lintuja, kunnes hänen aasialaisten lintujen kokoelmansa oli maailman laajin. Hän säilytti kokoelmaa kotimuseossa Simlassa. 1884 hän lahjoitti kokoelman British Museumille ja Richard Bowdler Sharpe lähetettiin paikan päälle Simlaan siihen tutustumaan. Kokoelman siirryttyä British Museumille siihen kuului kaikkiaan 82 000 näytettä, joista 75 577 lopulta asetettiin näytteille museossa. Kokoelma käsitti seuraavan määrän eri linturyhmiä:Hume nimesi ja kuvaili suuren määrän uusia lintulajeja, muun muassa aavikkopöllön ja arabianpikkutiiran. 1869 Hume keräsi intianruokokerttusen, joka oli ainoa havainto lajista aina vuoteen 2006, jolloin se havaittiin luonnossa. 1872 Hume alkoi julkaista neljännesvuosittain ilmestyvää lintulehteä "Stray Feathers - A journal of ornithology for India and dependencies".


title: Allan Octavian Hume

text: Mary Anne Grindall kuoli 1890. Heidän ainoa tyttärensä oli leski, jonka mies Ross Scott oli jonkin aikaa Oudhin (Awadh) oikeuskomissaari. Hume jätti Intian 1894 ja asettui Lontooseen, jossa hän kuoli 1912. Hänen tuhkansa on haudattu Brookwoodin hautausmaalle.


title: New Castle (Delaware)

text: New Castle on kaupunki New Castlen piirikunnassa, Delawaren osavaltiossa, Yhdysvalloissa. Se sijaitsee noin kymmenen kilometriä etelään osavaltion suurimmasta kaupungista Wilmingtonista. Vuoden väestönlaskennassa New Castlen asukasluku oli 4 862. Pinta-alaltaan kaupunki on 8,3 neliökilometrin suuruinen, ja asukastiheys on 616 as./km².


title: New Castle (Delaware)

text: New Castlen ensimmäiset eurooppalaiset asukkaat olivat hollantilaisia, jotka saapuivat alueelle vuonna 1651. Alueelle annettiin nimi "Fort Casimir". Ruotsalaisten otettua alueen hallintaansa vuonna 1654 se sai nimen Trefaldigheet. Myöhemmin, hollantilaisten valloitettua alueen takaisin, se nimettiin New Amsteliksi. Sir Robert Carrin johdolla brittiläiset ajoivat hollantilaiset pois alueelta vuonna 1664 ja vaihtoivat alueen nimen New Castleksi.


title: Eteläinen hallintoalue (Israel)

text: Eteläinen hallintoalue on yksi Israelin kuudesta hallintoalueesta ja se on suurin ja harvaan asutuin hallintoalue Israelissa. Sen väkiluku on 1 002 400. Sen pääkaupunki on Beersheba ja suurin kaupunki Ashdod. Asukkaista arviolta 86 % on juutalaisia ja 14 % arabeja.


title: Lhasan rautatieasema

text: Lhasan rautatieasema () on rautatieliikennepaikka Tiibetin rautatien päässä Lhasassa. Asemalta liikennöi päivässä kahdeksan junavuoroa.


title: Rage (yhtye)

text: Rage on saksalainen thrash-vaikutteista power metallia soittava yhtye, joka on perustettu vuonna 1984.


title: Rage (yhtye)

text: Rage perustettiin Saksassa Avenger-nimellä vuonna 1984 ja oli yksi power metal -tyylilajin perustajayhtyeistä. Vuotta myöhemmin, 1985, ilmestyi EP "Depraved to Black" ja esikoisalbumi "Prayers of Steel". Englannissa oli kuitenkin samanniminen yhtye, joten Avenger päätti vaihtaa nimensä ensin Furious Rageksi ja lopulta lyhyemmin vain Rageksi, koska se kuulosti yhtyeen silloisten jäsenten ja managerin mielestä paremmalta, välittämättä siitä, että tämänkin niminen yhtye oli jo olemassa.


title: Rage (yhtye)

text: Vuonna 1986 ilmestyi "Reign of Fear" -albumi uuden Rage-nimen alla. Heti toisen levyn, "Execution Guaranteedin", jälkeen kokoonpano vaihtui, ja Jörg Michaelin, Jochen Schröderin ja Rudi Grafin tilalle saapuivat kitarataituri Manni Schmidt ja alkuperäisjäsen laulaja-basisti Peter "Peavy" Wagnerin pitkäaikainen ystävä, rumpali Chris Efthimiadis. Ragen albumeja tuli "Execution Guaranteedin" jälkeen tasaiseen tahtiin, ja yhtye aloitti keikkailun yhtyeiden, kuten Running Wildin, U.D.O:n, Motörheadin ja Saxonin kanssa 1990-luvun alussa. Vuonna 1992 ilmestyi "Trapped!", joka oli yhtyeen kansainvälinen läpilyönti maailmalla ja toi Ragelle jopa kiertueen Japanissa.


title: Rage (yhtye)

text: Läpilyönti toistui vuonna 1993 albumilla "Missing Link", jonka aikoihin myös yhtyeen miehityksessä tapahtui taas muutoksia. Kitaristi Manni Schmidt päätti levätä välillä, ja hänen tilalleen saapuivat Sven Fischer ja Spiros Efthimiadis, joka oli Chris Efthimiadisen nuorempi veli. Uusi miehitys aloitti vuonna 1994 "Ten Years in Rage"-juhla-albumilla, joka sisälsi yhtyeen vuosien varrella kertyneitä ylijäämäkappaleita päivitetyssä muodossa, yhden potpurin yhtyeen aiemmista hiteistä ja täysin uuden version Avengerin ajoilla tehdystä kappaleesta "Prayers Of Steel", jossa vieraili jokainen Ragen entinen jäsen esimerkiksi kitarasoolon muodossa. Tuotanto uuden kokoonpanon kanssa pääsi jatkumaan heti seuraavana vuonna, 1995 "Black in Mindin" merkeissä, joka edusti raskaampaa ja enimmäkseen thrash-metallista Ragea.


title: Rage (yhtye)

text: Vuonna 1996 Rage nauhoitti "Lingua Mortisin", maailman ensimmäisen metallialbumin, jossa aito sinfoniaorkesteri oli joka kappaleen kohdalla, tärkeässä osassa säestämässä perinteisiä soittimia. Ennen "Lingua Mortis" -levyn aloittamista Wagner vastusti koko ideaa käyttää kokonaista sinfoniaorkesteria lisänä Ragen musiikissa. Muut jäsenet kuitenkin suostuttelivat hänet kokeilemaan sinfoniaorkesteria, ja Wagner yllättyi kuinka hyvältä orkesteri kuulosti. Levyn materiaali koostui enimmäkseen aikaisemmalta, "Black in Mind" -levyltä valituista kappaleista, jotka sovitettiin orkesterille. Ne soitettiin ensimmäistä kertaa livenä loppukesänä vuonna 1996 Kurfsteinissä, Itävallassa. Tämän jälkeen Rage ja Lingua Mortisiksi nimetty orkesteri lähtivät joulukiertueelle ja esiintyivät monilla eurooppalaisilla festivaaleilla.


title: Rage (yhtye)

text: Vuonna 1996 Rage julkaisi myös "End Of All Days"-albumin. Tällä albumilla he eivät kuitenkaan käyttäneet orkesteria musiikissaan. Levyltä tuli uusi klassikkokappale, "Higher Than The Sky", jota yhtye soittaa edelleen lähes jokaisessa live-esiintymisessään "Perfect Man"-levyn "Don't Fear The Winter" kanssa.


title: Rage (yhtye)

text: Ragen kolmastoista albumi oli järjestyslukunsa mukaisesti "XIII", ja se julkaistiin maaliskuussa 1998. "XIII" oli kokonaan Lingua Mortis -orkesterin kanssa soitettu, mutta siinä orkesteri oli enemmän taka-alalla, kuin ensimmäisessä orkesterikokeilussa. Yhtye keikkaili Lingua Mortiksen kanssa, ja saksalainen televisiokanava WDR nauhoitti 7. toukokuuta 1998 yhden Ragen esiintymisistä "Rockpalast"-ohjelmaansa varten. Myöhemmin, vuonna 2001 GUN Records julkaisi show’n DVD-versiona.


title: Rage (yhtye)

text:
"Ghosts"-albumin nauhoitusten aikana Ragen jäsenet, Wagneria lukuun ottamatta, jättivät yhtyeen ja liittyivät Spiros Efthimiadisin mukana poprockia soittavaan Sub7even-yhtyeeseen vedoten palkkaongelmiin ja erimielisyyksiin Ragen sisällä. Palkkaongelmia ei Wagnerin mukaan kuitenkaan ollut.
Ragen hajottua Wagner kutsui hätiin valkovenäläisen neoklassisen kitarataiturin, Victor Smolskin, joka soitti seitsemään kappaleeseen rytmikitaraosuudet ja kitarasoolot, mukaan lukien "Love After Death" -kappaleen kitarasoolon. Smolski vakuutti Wagnerin täysin, ja hänestä tuli Ragen vakituinen jäsen. Rumpaliksi palkattiin yhdysvaltalainen Mike Terrana, joka ei kuitenkaan ollut mukana nauhoittamassa levyä. Mike Terrana tykästyi Ragen musiikkiin ja päätti jäädä sessiorumpalin sijasta yhtyeen vakituiseksi jäseneksi. "Ghosts" ilmestyi lopulta vuonna 1999 ja Ragen trio teki onnistuneen Euroopan-kiertueen suomalaisen Nightwishin kanssa.


title: Rage (yhtye)

text: Kolmikko julkaisi kahta vuotta myöhemmin vuonna 2001 uuden levyn "Welcome to the Other Side". "Unity" julkaistiin vuonna 2002 ja "Soundchaser" vuonna 2003, ja ne saivat erinomaisen vastaanoton sekä kuulijoilta että kriitikoilta. "Unity"-levyn kappaleen "Down" sanoitukset on suunnattu herjaamaan yhtyeen entistä jäsentä, Spiros Efthimiadista.


title: Rage (yhtye)

text: 25. tammikuuta 2004 Rage nauhoitti Bochumissa Saksassa 20. vuosipäivänsä kunniaksi livetaltioinnin "From the Cradle to the Stage", joka sisälsi parituntisen livesoiton lisäksi paljon lisämateriaalia, mukaan lukien yhtyeen kaikki varteenotettavat musiikkivideot ja livekuvaukset (ei sisällä "The Video Link" -levyn livemateriaalia). Keikka kuvattiin samassa paikassa, missä Rage oli esiintynyt ensimmäisen kerran Avenger-nimisenä.


title: Rage (yhtye)

text: "Speak of the Dead" ilmestyi vuonna 2006 ja sisälsi Lingua Mortisin kanssa soitetun, orkesterilla höystetyn puoliskon ja perinteisemmän, mutta aikaisempia levyjä huomattavasti raskaamman osuuden, jossa yhtye soitti täysin itse kappaleensa. Levy jakoi mielipiteitä, sillä useiden arvostelijoiden mielestä levy ei ollut tarpeeksi yhteneväinen, koska se melkeinpä sisälsi kaksi erilaista levyä yksissä kansissa ja oli täten vaikea arvosteltava. Kuitenkin suurin osa arvostelijoista oli sitä mieltä, että levyjen puoliskojen erilaisuus ei haitannut kuuntelunautintoa.


title: Rage (yhtye)

text:
Rage nauhoitti toisen livetaltioinnin, "Full Moon in St. Petersburg", DVD:lle silloisen kokoonpanonsa kanssa vuonna 2006, ja se ilmestyi vuoden 2007 alussa. Ennen DVD:n julkaisua yhtyeen rumpali Mike Terrana kuitenkin erotettiin pitkään jatkuneiden erimielisyyksien tähden. Mike Terrana oli yhtyeen muiden jäsenten mukaan kiukutellut ja ollut yhteistyökyvytön. Yksi kiukuttelun syistä oli uusimman DVD:n "huonot" rumpujen kamerakulmat ja se, että hän ei ollut saanut levylle omaa rumpusooloaan. Lähtö oli dramaattinen, sillä potkujen jälkeen Mike Terrana osoitti mieltään kirjoittamalla ja haukkumalla Ragea huonoksi yhtyeeksi omalla verkkosivustollaan sekä Ragen vieraskirjassa. Hän myös poisti omalta sivustoltaan maininnat työskentelystään Ragen kanssa, mukaan lukien yhteisten levyjen nimet omasta diskografiastaan. Miken kommentit poistettiin kuitenkin Ragen vieraskirjasta, ja mies poisti kommenttinsa itsekin omilta sivuiltaan. Lähes heti Mike Terranan potkujen jälkeen Rageen liittyi uusi rumpali, jonka Smolski oli tavannut Nuclear Blast -levy-yhtiön "all-star"-albumi "Into the Lightin" nauhoituksissa. Uusi rumpali, André Hilgers, esiintyi yhtyeen kanssa ensimmäisen kerran 20. tammikuuta 2007 Saksan Illingenin New Years Rock -tapahtumassa.
Rage teki myös uuden kokoonpanonsa ja Lingua Mortisin kanssa onnistuneen kiertueen vuonna 2007, joka huipentui Wacken Open Air -festivaaliin, jossa yhtyeen esiintyminen orkesterin kera nauhoitettiin lukuisilla videokameroilla.


title: Rage (yhtye)

text: "Carved in Stone" julkaistiin 22. helmikuuta 2008 ja sen limited edition sisälsi Wackenissa vuonna 2007 nauhoitetun esiintymisen Lingua Mortisin kanssa ja bändin kaksi uutta musiikkivideota, "Lord Of The Flies" ja "Open My Grave".


title: Rage (yhtye)

text: Rage on ilmoittanut julkaisevansa "Never Give Up" EP:n 16. tammikuuta 2009. Seuraava albumi, "Srings To A Web" puolestaan ilmestyi 5. helmikuuta 2010. "Twenty One" ilmestyi 24. helmikuuta 2012


title: Maksimilian II (Baijeri)

text: Maksimilian II (28. marraskuuta 1811 – 10. maaliskuuta 1864) oli Baijerin kuningas vuosina 1848–1864.


title: Maksimilian II (Baijeri)

text: Vuoden 1848 yleiseurooppalainen kapinaliike levisi myös Baijeriin ja heikensi Maksimilianin isän Ludvig I:n jo ennestään vähäistä kansansuosiota. Niinpä Ludvig I joutui maaliskuussa 1848 luopumaan kruunusta, ja Maksimilianista tuli kuningas.


title: Maksimilian II (Baijeri)

text: Maksimilianin ulkopolitiikan tavoitteena oli aluksi liittoutuminen muiden saksalaisten pienvaltioiden kanssa, jotta saksalaisten suurvaltojen Preussin ja Itävallan valtapyrkimyksille saataisiin vastapaino. Kun tämä tavoite epäonnistui, päätti hän noudattaa Itävallalle myötämielistä politiikkaa. Sisäpolitiikassa hän teki joitakin myönnytyksiä vapaamielisille voimille sallien muun muassa lehdistönvapauden ja lisäämällä ministerien vastuuta toimistaan.


title: Maksimilian II (Baijeri)

text: Maksimilian II muistetaan ennen kaikkea merkittävänä tieteiden tukijana. Hän keskusteli mielellään oppineiden kanssa ja kutsui Müncheniin aikansa kuuluisimpia saksalaisia tiedemiehiä. Isänsä tavoin hän oli myös suuri taiteen ystävä.


title: Maksimilian II (Baijeri)

text: Maksimilianin avioliitosta Preussin prinsessa Marie Friederiken (1825–1889) kanssa syntyi kaksi poikaa, Ludvig ja Otto.


title: Laitesukellus

text: Laitesukellus on sukeltamista, jossa käytetään apuvälineinä hengityslaitetta – tyypillisesti paineilmapulloa ja siihen yhdistettyjä hengitysilman annostimia.


title: Laitesukellus

text:
Ensimmäinen kaupallinen laitesukelluslaite (Scuba-laite = Self Contained Underwater Breathing Apparatus) ilmestyi markkinoille vuonna 1878. Laitteen kehitti H.A. Fleuss, ja kyseessä oli suljetun kierron sukelluslaite. Siinä käytettiin hengityskaasuna puhdasta happea. Happi muuttuu myrkylliseksi jos sitä hengitetään yli kahden baarin paineessa (10 m). Happea käytettiin, koska sitä tarvittiin suhteellisen vähän, joten sen ajan heikkoseinäisiä säiliöitä voitiin käyttää.
Laitetta kehitettiin ensimmäisen maailmansodan aikana lisäämällä siihen hengitysrytmin mukaan säätyvä annostin ja rakentamalla happisäiliöitä, jotka kestivät 150 baarin paineen.


title: Laitesukellus

text:
Ensimmäinen todella turvallinen sukelluslaite tehtiin vuonna 1943. Sen kehittivät ranskalaiset Jacques-Yves Cousteau ja Emil Cagnan. Laite perustui avoimeen virtaukseen, ja siinä käytettiin hengityskaasuna paineilmaa. Laitetta käytettiin menestyksekkäästi 60 metrin syvyydessä ja kokeiluluontoisesti jopa 90 metrin syvyydessä.
Nykyiset yleisimmät sukellusvälineet ovat periaatteeltaan juuri tuon laitteen kaltaisia.


title: Laitesukellus

text: Suomen ensimmäiset paineilmalaitteet koottiin romukaupasta löytyneistä entisistä ilmavoimien happipulloista ja itse suunnitelluista hengityssäätimistä. Hengityssäätimet valmisti John Stenbergin mekaaninen verstas. Laitteissa käytettiin sairaaloiden hengityskoneisiin tarkoitettuja letkuja. Ilmapullot olivat duralumiinia, ja niiden kapasiteetti oli 3 x 2 litraa 150 ilmakehän täyttöpaineella. Kovemmalle paineelle ei silloinen ainoa täyttöpaikka, AGAn tehdas, suostunut pulloja täyttämään. 200 ilmakehän täyttöpaine tuli käyttöön vasta, kun sukeltajat alkoivat saada omia kompressoreita. Aluksi kompressorit olivat ilmavoimien poistomyynneistä ostettuja käytettyjä laitteita, mutta uusien sukeltajille suunniteltujen korkeapainekompressorien maahantuonti alkoi varsin varhain. Alkuaikojen suosituin malli oli saksalainen "Bauer Nereus" (100 litraa/minuutti).


title: Laitesukellus

text: Sukelluslaitteisto mahdollistaa hengittämisen veden alla. Laitteisto koostuu paineilmasäiliöstä ja hengityssäätimestä.


title: Laitesukellus

text: Avoimen kierron paineilmalaite tai lyhyemmin paineilmalaite on yleisimmin käytetty sukelluslaite. Se on paineilmaa sisältävä säiliö, jonka ilmaa hengitetään hengityssäätimen (regulaattorin) kautta. Uloshengityksen aikana ilma puhalletaan hengityssäätimen kautta veteen, ja se näkyy pintaan nousevana kuplapilvenä.


title: Laitesukellus

text: Suljetun kierron laitteessa (rebreather) hengityskierto on suljettu. Laite käyttää hyväkseen sitä, että ihmisen elimistö ei käytä hyväkseen kaikkea sisäänhengitysilman happea. Normaalin ilman happipitoisuus on noin 21 %, ja uloshengitysilmassa happea on edelleen jäljellä 16–17 %. Suljetun kierron laitteisto ottaa uloshengitysilman talteen. Laitteisto suodattaa siitä pois elimistössä syntyneen hiilidioksidin. Lisäksi laitteisto tarkkailee hengityskaasun happipitoisuutta ja lisää siihen tarvittavan määrän happea. Koska sama hengityskaasu käytetään useaan kertaan, se riittää pitempiin sukelluksiin kuin avoimen kierron laitteissa. Suljetun kierron laitteet ovat myös hiljaisempia, koska uloshengityskuplia ei juurikaan ole. Suljetun kierron sukelluslaitteita käytetään muun muassa sotilassukelluksessa.


title: Laitesukellus

text:
Puolisuljetun kierron laitteet toimivat samalla perusperiaatteella kuin suljetun kierron laitteet, mutta ne kierrättävät vain osan hengityskaasusta. Puolisuljetun kierron laitteissa hengityskaasu tuoreistetaan eli happea lisätään yleensä tietyllä vakiovirtauksella. Puolisuljetun kierron laitteesta poistuu jatkuvasti tietty määrä kaasua, mutta kuitenkin huomattavasti vähemmän kuin avoimen kierron laitteista.
Sukeltamisessa käytetään alumiinista tai teräksestä valmistettuja säiliöitä. Säiliöitä kutsutaan yleisesti sukellus- tai ilmapulloiksi. Tavalliset maksimitäyttöpaineet Suomessa ovat 200 ja 300 baaria. Yleisimmät säiliökoot ovat 10, 12 ja 15 litraa 200 baarin täyttöpaineella sekä 8, 10 ja 12 litraa 300 baarin täyttöpaineella. Myös tuplapulloja (esimerkiksi 2 x 7 litraa à 200 bar tai 2 x 7 litraa à 300 bar) käytetään.


title: Laitesukellus

text: Hengityssäätimen eli regulaattorin tehtävä on alentaa paineilmasäiliössä olevan ilman korkea paine ympäröivän paineen tasolle, niin että sukeltaja voi hengittää ilmaa. Hengityssäädin myös annostelee ilman sukeltajalle, kun tämä hengittää sisään. Hengityssäädintä kutsutaan usein hiukan virheellisesti paineenalentimeksi, joka itse asiassa on vain yksi hengityssäätimen osa.


title: Laitesukellus

text: Mittarilaitteikseen sukeltaja tarvitsee vähintään kellon, syvyysmittarin ja sukelluspulloon liitetyn painemittarin. 2000-luvulla sukellustietokone on osittain korvannut kellon ja syvyysmittarin, jotkut mallit myös painemittarin. Tarpeellinen on myös kompassi.


title: Laitesukellus

text: Sukelluspukuna voidaan käyttää eri paksuista "märkäpukua" tai "kuivapukua". Puvun valintaan vaikuttaa erityisesti veden lämpötila.


title: Laitesukellus

text: Märkäpuvun lämmönhukkaa vähentävä vaikutus perustuu eristävään neopreenikerrokseen ja siihen, että puku vähentää ihoa vasten olevan veden määrää. Märkäpuvussa ihon ja puvun väliin pääsee ohut kerros vettä, mutta koska oikeankokoinen märkäpuku on melko tiukka, vesikerros ihon ja puvun välissä ei juurikaan vaihdu, ja kehon lämpö lämmittää veden nopeasti.


title: Laitesukellus

text: Erittäin lämpimissä vesissä sukelluspuvun materiaalina käytetään myös pelkää lycra- tai nylonkangasta. Tällainen puku ei juurikaan eristä kylmältä, mutta se suojaa esimerkiksi naarmuilta ja auringolta.


title: Laitesukellus

text: Kuivapuku on vesitiivis, joten sukeltaja pysyy täysin kuivana. Kuivapuvun lämmöneristys perustuu puvun alla käytettävään eristävään vaatekerrokseen, puvun sisään jäävään ilmaan tai eristekaasuun sekä puvun omaan materiaaliin.


title: Laitesukellus

text: Märkäpuvulla sukellettaessa nosteen kontrollointiin käytetään tasapainotusliiviä eli nostoliiviä. Liiviin lisätään tai siitä poistetaan ilmaa tarpeen mukaan. Kuivapuvulla sukellettaessa nostetta voidaan kontrolloida lisäämällä ja poistamalla puvun sisältämää ilmaa. Myös Kuivapuvulla sukellettaessa voidaan käyttää tasapainotusliiviä nosteen säätelyn lisänä, mutta se ei ole välttämätöntä.


title: Laitesukellus

text: Tasapainotusliivejä on eri tyyppisiä: takkimallinen ja wings-tyyppinen siipi. Näiden lisäksi on omana liivityyppinä voidaan nähdä ns. selkälevyllinen hihnastoratkaisu, johon eri varusteet (kuten pullot ja painot) on kiinnitetty. Yksi hihnastoratkaisuun perustuva tekniikkasukelluksessa käytettävä konfiguraatio on ns. Sidemount-varustus, jossa pullot sijaitsevat sukeltajan molemmilla sivuilla selän sijasta.


title: Laitesukellus

text: Sukeltaja pyrkii mahdollisimman neutraaliin nosteeseen, jotta hän ei kellu eikä uppoa. Silloin liikkuminen veden alla on vaivatonta ja miellyttävää, ja myös hengityskaasun kulutus on pienempi.


title: Laitesukellus

text: Yleensä sukeltaja joutuu kompensoimaan varusteidensa ja vartalonsa positiivista nostetta eli kelluvuutta lyijypainoilla. Painot kiinnitetään tavallisesti erilliseen painovyöhön tai tasapainotusliiviin. Myös erilaisia nilkka- ym. painoja on saatavilla.


title: Laitesukellus

text: Hengityslaitteiden ja mittariston lisäksi sukeltaja tarvitsee yleensä varusteikseen märkä- taikuivapuvun painovöineen, tasapainotusliivin, maskin, snorkkelin, räpylät ja sukelluspuukon sekä sukellusvalaisimen. Tarkka varustus riippuu sukelluskohteista ja siitä, millaisia sukelluksia tehdään. Varsinkin vaativammissa sukelluksissa mukana pidetään usein myös varavarusteita laiterikkojen varalta.


title: Laitesukellus

text: Veden alla ollessaan laitesukeltajat kommunikoivat keskenään muun muassa käsi-, valo- tai köysimerkeillä tai erityisillä sukeltajan puhelimilla. Merkit vaihtelevat jonkin verran.


title: Laitesukellus

text:
Esimerkkejä
Urheilusukellus () on sukelluslaitteiden kanssa tapahtuvaa veden alla liikkumista. Sukellusten teemana voi olla esimerkiksi suunnistus tai hylyllä käynti. Myös pelkkä veden alla liikkuminen sekä maisemien tai kalojen tarkkailu ovat mielenkiintoisia ja mieleenpainuvia kokemuksia. Urheilusukellus harrastuksena alkaa aina yhteydenotolla sukellusseuraan tai sukellusliikkeeseen.


title: Laitesukellus

text:
Urheilusukellukseen on erilaisia koulutusjärjestelmiä, ja niillä on omat luokitussysteeminsä eritasoisille sukelluskursseille. Suomessa tavallisimmat koulutusjärjestelmät ovat CMAS ja PADI. CMAS-koulutusjärjestelmän korttiluokitukset ovat P1, P2 ja P3. P1 on ensimmäinen kurssi. Sen jälkeen sukeltaja saa sukeltaa korkeintaan 15 metrin syvyyteen, ja sukellusparin on oltava vähintään P2-kortin suorittanut sukeltaja. P2 on jatkokurssi, jonka jälkeen maksimisyvyys on 30 metriä. Tämä riittää yleensä kaikkeen normaaliin harrastussukellustoimintaan. P3 on syventävä jatkokurssi. Muissa koulutusjärjestelmissä (esimerkiksi NAUI ja PADI) on vastaavat luokitukset ja sukelluskortit. Esimerkiksi CMAS:n P3-kurssi vastaa PADIn "Divemaster"-luokitusta.
Tekniikkasukellus vaatii oman erityskoulutuksensa, pitkän sukelluskokemuksen sekä tekniikkasukellukseen soveltuvat varusteet.
Tekniikkasukelluksiin kuuluvat yli 40–50 m syvät sukellukset sekä vaativat luola- ja hylkysukellukset. Usein tekniikkasukellukset ovat dekompressiosukelluksia. Erityisvälineistöön kuuluvat esimerkiksi erillinen argon-kaasupullo jota käytetään kuivapuvun täyttökaasuna lämmöneristävyyden parantamiseksi, sekä esimerkiksi neljä erillistä sukelluskaasupulloa omine annostimineen sukelluksen eri vaiheisiin. Varusteita kuten mittareita, lamppuja yms. on mukana kaksinkertainen määrä laiterikkojen aiheuttamien vaaratilanteiden minimoimiseksi.


title: Laitesukellus

text: Tekniikkasukelluksessa käytetään usein eri hengityskaasuseoksia eri syvyyksissä. Tavoitteena on maksimoida typen poistuminen ja estää happimyrkytys. Käytetyt kaasuseokset ovat:


title: Laitesukellus

text: Hengityskaasu vaihdetaan toiseksi kesken sukelluksen vaihtamalla kaasusäiliötä/hengityssäädintä (regulaattoria). Suljetun kierron laitteissa hengityskaasu voi vaihtua myös automaattisesti.


title: Laitesukellus

text: Typen poistumista nopeutetaan hapella ja nitroksilla, happimyrkytystä ja typpinarkoosia eli syvyyshumalaa estetään trimiksillä.


title: Laitesukellus

text: Pintailmajärjestelmiä tai raskassukellusjärjestelmiä käytetään erityisesti työsukeltajien keskuudessa. Pintailmajärjestelmässä sukeltajan käyttämä ilma johdetaan sukeltajalle pinnalta letkuyhteyden avulla.


title: Laitesukellus

text:
Saturaatio- eli kyllästesukellukset ovat pitkäkestoisia työsukelluksia. Ne tehdään seoskaasulla.
Ihmiskehon kudoksiin voi imeytyä ainoastaan tietty määrä kaasua. Saturaatiosukelluksessa saavutetaan saturaatiopiste, jonka jälkeen kehoon ei enää imeydy enempää kaasua. Saturaatioon tarvittava aika riippuu kaasuseoksesta ja sukellussyvyydestä. Yleensä saturaatioon tarvittava aika vaihtelee 24 ja 36 tunnin välillä. Saturaatiosukeltajaa voidaan pitää sukellussyvyydessä ilman että dekompressioaikaa tarvitsee kasvattaa.
Rajat sukelluksen kestolle asettaa sukeltajan henkinen ja fyysinen sietokyky.


title: Laitesukellus

text:
Saturaatiosukelluksissa sukeltajat voidaan laskea sukelluskellolla säilytyssyvyyteen. Itse sukellukset tapahtuvat huomattavasti tätä syvemmällä. Näissä syvyyksissä suhteelliset paineen muutokset ovat pieniä, ja sukeltajat palaavat kelloon suoranousulla.
Toinen saturaatiosukellusmenetelmä on sukellussyvyydessä tapahtuva saturaatio. Sukeltajat viettävät koko sukellusajan sukellussyvyyttä vastaavassa paineessa.
Saturaatiosukelluksen päättyessä sukeltajat joutuvat useita päiviä kestävään dekompressioon.


title: Laitesukellus

text: Sukelluksen yhtenä riskinä on sukeltajantauti (dekompressiotauti), jonka syynä on liian nopea paineen väheneminen. Sukeltajantauti johtuu vereen liuenneiden kaasujen, erityisesti typen, muuntumisesta kaasukupliksi paineen vähentyessä. Paine vähenee pintaa kohti noustaessa, ja liian nopeassa nousussa typpi ei ehdi poistua hengitysilman kautta. Silloin typpi kaasuuntuu kupliksi verenkiertoon. Kuplat voivat aiheuttaa esimerkiksi verisuonten tukkeutumisen ja johtaa pahimmassa tapauksessa tajunnan menetykseen, kuolemaan tai esimerkiksi halvaantumiseen. Oikein toteutetuissa harrastesukelluksissa sukeltajantaudin riski on kuitenkin melko pieni. Sukeltajantaudille altistavia tekijöitä ovat muun muassa ylipaino, väsymys, nestehukka ja kylmyys. Useimmiten syynä onnettomuuksille on liian vähäinen kokemus sukelluksen vaativuuteen nähden tai piittaamattomuus turvallisuusohjeista.


title: Ken Watanabe

text: Watanabelta löydettiin tammikuussa 2016 vatsasyöpä, joka leikattiin onnistuneesti.


title: Gennadi Burbulis

text: Gennadi Eduardovitš Burbulis (, s. 4. elokuuta 1945 Pervouralsk, Neuvostoliitto) on venäläinen poliitikko, joka toimi maansa varapääministerinä Boris Jeltsinin noustua valtaan Neuvostoliiton romahdettua.


title: Gennadi Burbulis

text: Tammikuussa 1992 Burbulis allekirjoitti Suomen ja Venäjän välisen naapuruussopimuksen. Elokuussa 2007 Kainuun Sanomat uutisoi, että Burbulis olisi 1990-luvun alussa ehdottanut Suomelle luovutetun Karjalan ostamista. Uutisesta kuultuaan Burbulis kiisti sen ja harkitsi oikeustoimia Kainuun Sanomia vastaan.


title: Yang Kaihui

text: Yang Kaihui (pinyin: "Yáng Kāihuì", perinteiset merkit: 楊開慧, yksinkertaistetut merkit: 杨开慧, kohteliaisuusnimi: "Yúnjǐn" 云锦; 1901 – 14. marraskuuta 1930) oli Mao Zedongin toinen vaimo vuodesta 1920 vuoteen 1927.


title: Yang Kaihui

text: Yang syntyi kiinalaisessa Banchangin kylässä Changshassa Hunanin maakunnassa. Hänen isänsä oli Hunanin yhteiskoulun johtaja Yang Changji. Mao opiskeli kyseisessä koulussa, ja Changji oli yksi Maon suosikkiopettajista. Myös Yang Changji arvosti Maoa, jota piti ”harvinaisena lahjakkuutena Kiinassa”. Enteellisesti Changji uskoi, että ”Maolla on suuri tulevaisuus edessään”. Kaihuita pidettiin hyvin kauniina ja viehättävänä nuorena naisena, ja Mao rakastui häneen syvästi. Myöhemmin myös Kaihui vastasi Maon tunteisiin, ja pari meni naimisiin 1920. Mao oli tuolloin 26, Yang Kaihui 17.


title: Yang Kaihui

text: Yangin isä kuoli tammikuussa 1920. Tämän jälkeen Mao ja Yang asuivat yhdessä koulussa, jonka rehtori Mao oli. He eivät kuitenkaan olleet naimisissa, ja Mao petti Yangia usein muiden naisten kanssa. Mao ja Yang menivät naimisiin vuoden 1920 lopulla ja muuttivat lopullisesti asumaan yhteen. Koska Mao ja Yang eivät menneet perinteisten rituaalien mukaan naimisiin eikä avioliittoja tuolloin Kiinassa yleensä rekisteröity, ei liitosta ole virallista todistusta. Tapahtui myös sellainen välikohtaus, että Maon seinänaapuri valitti pariskunnan metelöivistä sänkypuuhista. Koulussa oli sääntö, jonka mukaan opettajien vaimot eivät saaneet yöpyä rakennuksessa. Mao oli kuitenkin koulun rehtori ja muutti sääntöä.


title: Yang Kaihui

text: 1921 Yang liittyi Kiinan kommunistiseen puolueeseen ja oli myös innokas feministi. Samoihin aikoihin Kaihui erotettiin koulustaan avioitumisen vuoksi. Lokakuussa 1921 Yang ja Mao muuttivat omaan kotiin. Talo toimi myös kommunistisen puolueen Kiinan kommunistisen puolueen Hunanin osaston toimistona.


title: Yang Kaihui

text: Yangin ja Maon avioliitossa ei tapahtunut varsinaista virallista eroa, mutta avioliitto päättyi käytännössä, kun Mao joutui lähtemään Changshasta Kiinan sisällissodan vuoksi ja meni myöhemmin naimisiin He Zizhenin kanssa. Yangin ja Maon avioliitosta syntyi kolme lasta, joista nuorin kuoli lapsena. Toiseksi nuorin, Mao Anqing, oli kehitysvammainen. Mao Anying, joka oli vanhin lapsi, kuoli Korean sodassa.


title: Yang Kaihui

text: Kun Mao hiljalleen kohosi Kiinan puna-armeijassa merkittäväksi komentajaksi, hänen vaimonsa joutui vaaraan. Yang ymmärsi tämän, sillä kansallismieliset olivat murhanneet monia kommunistijohtajien vaimoja. Kun Zhu Den vaimo teloitettiin 7. maaliskuuta 1929, Yang huolestui entisestään ja harkitsi lapsiensa lähettämistä serkulleen hoitoon. Serkku kuitenkin teloitettiin muutamia kuukausia myöhemmin. Yang itse pidätettiin 24. lokakuuta. Hänelle tarjottiin tilaisuutta vapautua, mikäli hän julkisesti tuomitsisi miehensä ja tämän puolueen. Yang kuitenkin kieltäytyi, ja hänet teloitettiin 14. marraskuuta. Kansallismielinen Tasavallan päivälehti kirjoitti: ”Mao Zedongin vaimo teloitettiin eilen – kaikki taputtivat käsiään ja hurrasivat tyytyväisinä”. Yangin ampumisen jälkeen teloituskomppania söi ruokaa parakissa. Paikalle tuli kuitenkin tieto, että Yang oli yhä elossa, ja kun teloitusryhmä tuli paikalle, sen jäsenet näkivät, että Yang oli tuskissaan kaivanut käsillään maata.


title: Yang Kaihui

text: Yangin sukulaiset hautasivat Yangin hänen lapsuudenkotinsa alueelle.


title: M/S Regula

text: M/S Regula on Saksassa vuonna 1971 valmistunut A/S Saaremaa Laevakompaniin autolautta.


title: M/S Regula

text: Alus tilattiin Jos. L. Meyerin telakalta Papenburgista Saksasta. Sen köli laskettiin telakkanumerolla 563 ja alus laskettiin vesille 1. helmikuuta 1971. Alus luovutettiin 7. huhtikuuta 1971 Linjebuss Internationalille (Rederi Ab Svea).


title: M/S Regula

text: Alus aloitti liikenteen välillä Helsingborg – Helsingør. Vuonna 1980 alus siirtyi Scandinavia Ferry Linesille. Maaliskuussa 1985 alus palasi muutostöiden jälkeen liikenteeseen. SweFerry Ab ryhtyi liikennöimään aluksella 1991. 27. toukokuuta 1995 alus oli viimeistä päivää liikenteessä Juutinraumassa. Sen jälkeen alus telakoitu Helsingborgissa. Huhtikuussa 1997 alus myytiin virolaiselle A/S Saaremaa Laevakompaniille. Toukokuussa siihen rakennettiin uusi peräramppi ja se aloitti liikenteen välillä Virtsu – Kuivastu. Törmättyään 18. joulukuuta 2006 myrskyssä laituriin Virtsussa alus otettiin liikenteestä korjattavaksi. Liikenne jatkui "Tuule laevad" -markkinointinimen alla. Vuonna 2016 alus on liikenteessä välillä Rohuküla – Heltermaa. Vuonna 2014 lauttaliikenne Saarenmaalle ja Hiidenmaalle kilpailutettiin ja uudeksi operaattoriksi valittiin Tallinnan sataman tytäryhtiö TS Laevad. Sen oli tarkoitus hankkia neljä uutta alusta Saarenmaan ja Hiidenmaan reiteille, mutta alushankintojen aikataulut eivät pitäneet jolloin varustamon oli pakko ostaa edellisen operaattorin vanhat alukset. Aluskauppoja on arvosteltu sillä niistä on sanottu maksetun huomattavaa ylihintaa. Saarenmaa laevakompanii oli maksanut M/S Regulasta vuonna 2007 30 miljoonaa viron kruunua (alle kaksi miljoonaa euroa), kun TS Laevad maksoi siitä vuonna 2016 neljä miljoonaa euroa.


title: Kazuyoshi Akiyama

text: Kazuyoshi Akiyama (, s. 2. tammikuuta 1941) on japanilainen kapellimestari.


title: Kazuyoshi Akiyama

text: Akiyama syntyi musikaaliseen perheeseen ja opiskeli pianonsoittoa Toho Gakuen -musiikkikoulussa, mutta kiinnostui Seiji Ozawan välityksellä orkesterinjohdosta. Hän pääsi opiskelemaan alaa Hideo Saiton johdolla.


title: Kazuyoshi Akiyama

text: Akiyama toimi American Symphony Orchestran ylikapellimestarina vuosina 1973–1978 ja toimi sittemmin mm. Vancouverin sinfoniaorkesterissa 1972–1985. Hän oli Tokion sinfoniaorkesterin johtaja 1974–2004 ja on toiminut vuodesta 1998 Hiroshiman sinfoniaorkesterin ylikapellimestarina.


title: Kazuyoshi Akiyama

text: Akiyama johti Tokion sinfoniaorkesterin kanssa mm. Schönbergin "Mooseksen ja Aaronin" sekä John Adamsin "El Niñon" Japanin-kantaesitykset. Hallitus myönsi hänelle vuonna 2001 "Keisarin purppuranauhamitalin" työstä maan kulttuurin hyväksi.


title: Kanadan Grand Prix 2003

text: Kanadan Grand Prix 2003 oli Formula 1 -sarjan osakilpailu, joka ajettiin 15. kesäkuuta 2003 Circuit Gilles-Villeneuve -radalla Kanadassa. Kilpailun voiton otti Ferrarin Michael Schumacher ja hänen pikkuveljensä Ralf Schumacher oli Williamsillaan toinen. Ralfin tallikaveri Juan Pablo Montoya oli kolmas.


title: Juri Ahronovitš

text: Juri Mihailovitš Ahronovitš (13. toukokuuta 1932 – 31. lokakuuta 2002) oli israelilais-venäläinen kapellimestari. Hän syntyi Leningradissa ja valmistui sen konservatoriosta 1954.


title: Juri Ahronovitš

text: Ahronovitš asui Israelissa vuodesta 1972. Hän johti mm. Gürzenich-orkesteria 1975–1986 ja Tukholman kuninkaallisia filharmonikkoja 1982–1987, mutta sai mainetta myös muiden maailmankuulujen orkesterien, kuten Lontoon ja Wienin sinfoniaorkesterien vierailevana kapellimestarina.


title: Juri Ahronovitš

text: Viimeiseksi jääneen konserttinsa Ahronovitš piti Orchestre de Parisin kanssa lokakuussa 2002. Hän kuoli kuun viimeisenä päivänä keuhkoinfektioon Kölnissä. Kapellimestarilla oli kuolinhetkellään asunnot sekä Kölnissä että Jerusalemissa.


title: Sylvia Kristel

text: Sylvia Kristel (28. syyskuuta 1952 Utrecht, Alankomaat – 17. lokakuuta 2012) oli alankomaalainen näyttelijä, joka tuli tunnetuksi erityisesti nimiroolistaan elokuvassa "Emmanuelle" (1974).


title: Sylvia Kristel

text: Sylvia Kristel syntyi vuonna 1952 perheeseen, jonka vanhemmat pitivät hotellia Utrechtissa. Hänen isänsä oli myös menestynyt skeet-ampuja. Kristel kertoi viimeisessä elämäkerrassaan joutuneensa seksuaalisen hyväksikäytön uhriksi yhdeksän vuoden iässä, mutta hän vaikeni tapauksen yksityiskohdista. Vanhemmat erosivat Kristelin ollessa 14 vuoden ikäinen isän lähdettyä toisen naisen luokse.


title: Sylvia Kristel

text: Kristel aloitti mallin työt 17-vuotiaana. Hän osallistui Miss TV Europe -kisoihin, jotka voitti. Kansainvälisesti hän tuli tunnetuksi roolistaan pehmopornoelokuvassa "Emmanuelle". Hänen palkkionsa roolista oli vain 6 000 Yhdysvaltain dollaria. Jatko-osassa hänen palkkionsa oli jo 100 000 dollaria. "Emmanuellen" jälkeen Kristelillä oli useita rooleja vastaavanlaisissa tuotannoissa kuten "Lady Chatterleyn rakastajassa" (1981). Hänellä oli runsaasti rooleja myös valtavirran elokuvissa.


title: Sylvia Kristel

text: Sylvia Kristel oli näyttelijä Arthur Kristelin äiti. Hän puhui ranskaa, englantia, italiaa ja hollantia. Asuessaan Los Angelesissa Yhdysvalloissa Kristel sortui enenevästi alkoholiin ja huumeisiin. Hänen yksityiselämänsä oli myrskyisä.


title: M/S Colombo Express

text: M/S Colombo Express () on saksalaisen Hapag-Lloyd-laivayhtiön omistama yksi maailman suurimmista konttialuksista. "Colombo Express" on kooltaan kolmen jalkapallokentän kokoinen. Alus on rakennettu vuosina 2004–2005 Hyundai Heavy Industriesin telakalla, Ulsanissa, Etelä-Koreassa. Kuollutta painoa aluksella on 103 800 tonnia. Colombo Express on rekisteröity Saksan lipun alle ja sen kotisatama on Hampuri.


title: M/S Colombo Express

text: Colombo Expressin sisaraluksia ovat M/S Tsingtao Express, M/S Osaka Express, M/S Chicago Express, M/S Kyoto Express, M/S Hanover Express, M/S Bremen Express ja M/S Kuala Lumpur Express.


title: M/S Colombo Express

text: Aluksen kastaminen tapahtui 11. huhtikuuta 2005 Singaporessa. Kastajana toimi TUI AG:n hallintoneuvoston puheenjohtaja Jürgen Krumnowin vaimo Christiane Krumnow. Kastamistilaisuuteen otti osaa myös Singaporen liikenneministeri Cheow Tong Yeo. Nykyisin alus liikennöi reitillä: Shanghai–Xiamen–Yantian–Hongkong–Singapore–Southampton–Hampuri–Rotterdam–Port Klang– Singapore–Hongkong–Shanghai. Tämä reitti kestää Colombo Expressillä 56 päivää.


title: Live at Rockperry

text: Live at Rockperry on Peer Güntin livealbumi, joka taltioitiin Vaasan Rockperry -festivaalilla 15. heinäkuuta 2005, ja julkaistiin 10. toukokuuta 2006. Albumi on DualDisc eli kaksipuolinen CD-levy, jonka toisella puolella on ääniraidat ja toisella DVD.


title: Rasitusmurtuma

text: Rasitusmurtumat (käytetään myös nimeä marssimurtuma) ovat tyypillisiä ja yleisiä urheilijoiden ja varusmiesten vammoja. Ne syntyvät ilman tapaturmaa toistuvan urheiluharrastuksen seurauksena. Toistuva rasitus aiheuttaa luihin pieniä hiusmurtumia, jotka saattavat urheiluharrastusta jatkettaessa mennä sijoiltaan aiheuttaen todellisen murtuman. Tyypillisimmin rasitusmurtumat esiintyvät jalkaterän ja säären luissa, mutta niitä on kuvattu useimmissa ihmisen luissa.


title: Rasitusmurtuma

text: Alkuvaiheen oireena on rasituksen aikainen kipu. Ellei liikuntaa vähennetä, rasitusmurtuma pahenee ja kipua voi esiintyä myös kävellessä ja levossa.


title: Rasitusmurtuma

text: Tavallisesti hiusmurtuman asteelle jäänyt rasitusmurtuma paranee hyvin, n. 4–8 viikon mittaisella harjoitusohjelman keskeytyksellä eikä vaadi muuta hoitoa. Harvinaiset reiden rasitusmurtumat voivat kuitenkin aiheuttaa reisiluun pään kuolion ja tekonivelen asettamisen jo nuorella iällä. Parhaiten rasitusmurtuman voi varmistaa magneettikuvauksella, mutta se näkyy usein viiveellä myös tavallisessa röntgenkuvassa.


title: Konttialus

text: Konttialus on rahtilaiva, jonka rahti pakataan standardikokoisiin merikuljetuskontteihin. Kontit lastataan aluksen rahtitilaan, joka voi olla suljettu ruuma, tai avoin lastitila. Kontit sijoitetaan laivaan vierekkäin useaan kerrokseen. Riippuen konttien täyttöasteesta konttialuksiin sopii paljon lastia, ja ne ovatkin parhaimmillaan valtameret ylittävillä matkoilla. CMA CGM -varustamon omistama Antoine de Saint Exupery on maailman suurimpia konttialuksia.


title: Carryduff

text: Carryduff () on joki Downin kreivikunnassa Pohjois-Irlannissa. Se ei ole purjehduskelpoinen.


title: Carryduff

text: Joki alkaa Killinuren kaupungin lähettyviltä, soisesta maastosta Oylen kukkulan (186m) pohjoisesta osasta ja sitä ruokkii useat kuivatusojat sen virratessa viljelyalueen läpi Carryduffin kaupungin eteläpuolella. Siellä se ohittaa Carryduffin patoaltaan ja virtaa pohjoiseen alas Castlereagh Hillin läpi liittyen Purdy's Burnin kanssa Laganin laaksossa jossa se liittyy Laganin jokeen Minnowburnin kohdalla.


title: Carryduff

text: Alkuperäinen Carryduffin kylä kasvoi kohtaan jossa liikenneyhteydet Belfastin ulkopuolelta Downpatrickia ja Newcastlea kohti sekä itä-länsi-reittiä Hillsboroughista Strangfordin järvelle kohtaavat Carryduffin joen luona.


title: Carryduff

text: Joki kulkee osan matkastaan putkessa, erityisesti kaupunkiosuuksilla.


title: Belos

text: Belos (, ) – hellenistinen muoto seemiläisten Baalista – oli kreikkalaisessa mytologiassa Poseidonin ja Libyan poika. Hänen kaksoisveljensä Agenor lähti Foinikiaan ja hallitsi siellä hänen veljensä jäätyä Egyptin kuninkaaksi.


title: Belos

text: Apollodoros kertoo, että Beloksella oli puolisonsa Ankhinoen, Neiloksen tyttären, kanssa kaksoispojat Aigyptos ja Danaos, ja jatkaa, että Euripideen mukaan myös Kefeus ja Fineus olivat heidän lapsiaan. Belos jakoi valtakuntansa pojilleen siten, että Aigyptos sai Arabian ja Danaos Libyan hallittavakseen. Tämän lisäksi Aigyptos voitti melampodilaiset, ja alkoi kutsua näiden maata Aigyptiksi.


title: Belos

text: Ferykidaan mukaan Beloksella oli myös tytär nimeltään Damno, joka nai setänsä Agenorin ja synnytti tälle Foiniksin ja kaksi tytärtä, jotka puolestaan menivät naimisiin serkkujensa Aigyptoksen ja Danaoksen kanssa. Hesiodos puolestaan kertoo, että Beloksen tyttären nimi oli Thronia ja hän synnytti Hermeelle Araboksen.


title: Belos

text: Nonnos nimeää Belokselle viisi lasta: Fineus, Foiniks, Agenor (tämän kuulemma on Kadmoksen isä), Aigyptos ja Danaos. Toisaalla Nonnos kuitenkin kertoo Fineuksen olevan Kadmoksen veli.


title: Palavarakkaus

text: Palavarakkaus ("Lychnis chalcedonica") on Euraasiasta kotoisin oleva monivuotinen kohokkikasvi. Laji on suosittu koristekasvi eli perenna. Se on Suomessa luonnonvaraisena kasvavien käenkukan ("L. flos-cuculi") ja mäkitervakon ("L. viscaria") lähisukulainen.


title: Palavarakkaus

text: Monivuotinen palavarakkaus kasvaa 35–110 cm pitkäksi. Pystyt, jäykät ja haarattomat varret ovat tiheään karkeakarvaisia. Varsilehdet ovat 4–10 cm pitkiä, puikeita ja herttatyvisiä. Huiskilomainen tai mykerömäinen tiivis kukinto on kasvin latvassa. Kukinnossa on 10–40 kappaletta, yleensä helakanpunaista kukkaa. Joskus kukat voivat olla myös vaaleanpunaisia tai valkoisia. Sekä kukan verhiö että teriö ovat viisilehtisiä. Verhiö on yhdislehtinen, ulkoverhiötön ja suonista pitkäkarvainen. Punaiset terälehdet ovat kaksijakoisia, lisäteriöllisiä, kynnellisiä ja 6–11 mm pitkiä. Emin vartaloita on viisi kappaletta. Palavarakkaus kukkii Suomessa kesä-elokuussa. Hedelmä on viisiliuskaisesti aukeava kota.


title: Palavarakkaus

text: Palavarakkaus on alun perin kotoisin Itä-Euroopasta, Venäjältä, Kazakstanista, Mongoliasta sekä Kiinan luoteisosista. Suomessa palavarakkautta voi tavata luonnosta viljelyjäänteenä tai -karkulaisena aina Etelä-Lappia myöten.


title: Palavarakkaus

text: Palavarakkaus viihtyy auringossa tai puolivarjossa. Villiintyneenä sitä voi tavata esimerkiksi puistoista, pientareilta ja hakamailta.


title: Palavarakkaus

text: Palavaraukkautta on jo pitkään viljelty puutarhoissa koriste- ja hyötykasvina. Läntiseen Eurooppaan laji saapui alun perin ristiretkeläisten mukana keskiajalla. Ruotsissa laji on tunnettu jo 1700-luvulla ja Suomeen se on saapunut viimeistään 1800-luvulla. Palavarakkautta ei ole viljelty pelkästään koristekasvina. Kasvin juurissa on saippuankaltaisia aineita, saponiineja, jotka muodostavat veden kanssa vaahtoavan pesuliuoksen. Tämän ominaisuuden takia sitä on hyödynnetty pesuaineena.


title: Palavarakkaus

text: Nykyisin palavarakkaudesta on jalostettu useita kaupallisia lajikkeita. Kukkien väri on lajikkeesta riippuen punainen, oranssi, vaaleanpunainen tai valkoinen. Tunnettuja lajikkeita ovat esimerkiksi 'Dusky Salmon' (vaaleanpunainen), 'Alba' (valkoinen).


title: Harrogaten aarre

text: Harrogaten aarre on Harrogatesta, North Yorkshiren kreivikunnasta löytynyt 900-luvulta peräisin oleva viikinkien aarrekätkö. Se koostuu 617 hopeakolikosta ja 65 muusta esineistä. Vuonna 2007 löydetty aarre on suurin läntisestä Euroopasta löytynyt viikinkiaarre sitten vuoden 1840.


title: Harrogaten aarre

text: Aarre oli kätketty kullalla koristeltuun hopeiseen astiaan, joka oli tehty nykyisen Ranskan tai Saksan alueella noin vuonna 900 ja koristeltu köynnöksillä, lehdillä ja kuudella metsästysaiheisella näkymällä. Sitä on todennäköisesti käytetty ehtoollisleivän säilytykseen jossakin pohjoisen Ranskan rikkaista luostareista tai kirkoista. Itse astia oli tämän lisäksi vielä lyijyarkun sisällä.


title: Harrogaten aarre

text: Satojen eri puolilta peräisin olevien hopeakolikoiden lisäksi aarteeseen kuuluu myös koriste-esineitä, harkkoja ja hopeapaloja. Kolikoissa oli niin kristillisiä, islamilaisia kuin esi-kristillisiä pakanasymbolejakin ja kaiken kaikkiaan esineet olivat peräisin alueelta, joka ulottui Samarkandista, nykyisestä Uzbekistanista ja Venäjältä Pohjois-Afrikkaan ja Irlantiin.


title: Särkynytsydän

text: Särkynytsydän ("Lamprocapnos spectabilis" syn. "Dicentra spectabilis") on unikkokasvien heimoon kuuluva punakukkainen pensas. Se on perinteinen koristekasvi.


title: Särkynytsydän

text:
Särkyneelläsydämellä on pitkät, kaarevat, haarattomat varret ja himmeän sinivihreät liuskaiset lehdet. Varresta riippuvat alaspäin ruusunpunaiset kellomaiset kukat, joiden keskellä vilkkuu valkoista. Yhdessä varressa on rivissä 5–15 kukkaa. Se kukkii toukokuusta heinäkuuhun. Kasvi kasvaa 50–70 cm korkeaksi.
Särkynytsydän on alun perin kotoisin Aasiasta, Siperiasta ja Japaniin ulottuvalta alueelta.


title: Särkynytsydän

text: Särkynytsydän viihtyy auringossa tai puolivarjossa. Se aloittaa kasvunsa aikaisin, ja voi saada hallavaurioita, jos lämpimän kauden jälkeen tulee uudestaan kylmää.


title: Conquering the Throne

text: Conquering the Throne on Hate Eternalin esikoisalbumi, joka julkaistiin 2. marraskuuta 1999.


title: Conquering the Throne

text: Levyn kansitaide on Hans Memlingin maalauksen "The Last Judgement"in oikea puolisko, joka kuvaa helvettiä.


title: Werner Maser

text: Werner Maser (12. heinäkuuta 1922 Paradeningken, Itä-Preussi, Saksa – 5. huhtikuuta 2007 Speyer, Rheinland-Pfalz, Saksa) oli saksalainen professori, historioitsija ja julkaisija.


title: Werner Maser

text: Maserin erityisalaa olivat natsi-Saksa ja Adolf Hitler. Maser oli ensimmäinen historioitsija, joka esitti saksalaisen aikakauslehti Sternin 1983 julkaisemia Hitler-päiväkirjoja väärennyksiksi, joiksi ne pian paljastuivat. Maser kuoli Steyerissä 84-vuotiaana.Suomeksi julkaistu:


title: Porkansaari

text: Porkansaari on Viipurinlahden saari ja entinen kylä entisen Viipurin maalaiskunnan alueella Venäjällä, Suomen luovuttamalla alueella. Porkansaari sijaitsee Viipurinlahden länsiosassa Piispansaaren ja Koivuniemen välissä. Saari on pohjoispäästään kasvanut lähes kiinni mantereeseen. Porkansaaren kylä käsitti varsinaisen saaren lisäksi saaren itäpuolella olevan Koivuniemen. Porkansaaren naapurikyliä olivat Piispansaaren lisäksi Kiiskilä, Ahokas ja Kärki sekä Viipurinlahden toisella puolella Lihaniemi.


title: Porkansaari

text: Porkansaaren kylässä oli 245 asukasta vuonna 1937. Asutus oli keskittynyt Porkansaaren eteläosaan ja Koivuniemelle. Kyläläisten enemmistö työskenteli maatalouden parissa. Vuonna 1937 kylässä oli 52 ha peltoa, 12 ha niittyä ja 96 ha metsää. Merkittävä sivuelinkeino oli kalastus. Porkansaareen johti tie Ahokkaan kylästä. Omaa kansakoulua kylässä ei ollut, vaan koulua käytiin naapurikylän Kiiskilän koulussa.


title: Porkansaari

text: Talvisodan aikana kylän väestö evakuoitiin muualle Suomeen. Moskovan rauhassa Viipurin maalaiskunta Porkansaari mukaan lukien siirtyi Neuvostoliitolle. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: King of All Kings

text: King of All Kings on Hate Eternalin toinen studioalbumi, joka julkaistiin julkaistiin 17. syyskuuta 2002.


title: I, Monarch

text: I, Monarch Hate Eternalin kolmas studioalbumi, joka julkaistiin 28. kesäkuuta 2005.


title: Lihaniemi

text: Lihaniemi on niemi ja entinen kylä Viipurinlahden itärannalla Venäjällä Suomen luovuttamalla alueella. Lihaniemi sijaitsi Uuraansalmen ja Rauhalahden välissä. Lihaniemen kylä käsitti vain noin puolet niemestä, sillä niemen tyviosa kuului Samolan kylään. Rauhalahden toisella puolella oli Alasommeen kylä ja Uuraansalmessa Lihaniemen kylä rajoittui Viipurin kuuluneeseen Uuraan satama-alueeseen. Viipurinlahden toisella puolella naapurikyliä olivat Porkansaari ja Piispansaari. Nykyisin Lihaniemen alueella on vähäistä asutusta, mutta sillä ei ole asutusnimeä.


title: Lihaniemi

text: Lihaniemen kylässä oli 287 asukasta vuonna 1937. Maatalous oli kylän tärkein elinkeino, jonka lisäksi harjoitettiin myös kalastusta. Vuonna 1937 kylässä oli 123 ha peltoa, neljä ha niittyä ja 345 ha metsää. Kylässä toimi Matti Hottisen Perillisten kauppa ja Samolan Osuuskaupan sittemmin Osuusliike Torkkelin myymälä. Kylässä toimi nuoriseura.


title: Lihaniemi

text: Lihaniemen kansakoulu valmistui vuonna 1933. Lihaniemen kylän lisäksi koulupiiriin kuului muutamia Alasommeen kylän taloja. Vuonna 1939 Lihaniemen kansakoulussa oli 3 opettajaa ja 37 oppilasta.


title: Lihaniemi

text: Suomen sisällissodan aikana Lihaniemen koillisimman kärjen edustalla sijaitsevassa Venäjänsaaressa majaili muutaman päivän ajan Viipurista paenneita suojeluskuntalaisia eli ns. Venäjänsaaren retkikunta. Talvisodan taistelut ulottuivat Lihaniemeen aivan sodan loppuvaiheessa. Asukkaat oli evakuoitu jo aiemmin muualle Suomeen. Moskovan rauhassa Viipurin maalaiskunta Lihaniemi mukaan lukien siirtyi Neuvostoliitolle. Jatkosodassa luovutetut alueet valloitettiin takaisin vuonna 1941 ja kyläläiset pääsivät palaamaan koteihinsa. Uusi evakuointi oli kuitenkin edessä kesällä 1944.


title: Moya Brennan

text: Moya Brennan (s. 4. elokuuta 1952 Gweedore, Irlanti) on irlantilainen laulaja, joka tuli tunnetuksi Clannadin päälaulajana. Brennanin ensimmäinen sooloalbumi "Máire" julkaistiin vuonna 1992. Hänen sisarensa Enya on yksi maailman menestyneimmistä naisartisteista.


title: O (albumi)

text: O on Damien Ricen esikoisalbumi, joka julkaistiin 1. helmikuuta 2002. Albumin ensimmäinen single "The Blower's Daughter" nousi ennen albumin valmistumistaan Irlanninn top 20 -listalle. Useat albumin kappaleet ovat olleet mukana elokuvien ja tv-sarjojen soundtrackeillä, mm. "Blower's Daughter" ja "Cold Water" elokuvassa Iholla ja "Delicate" tv-sarjassa House.


title: O (albumi)

text: Levyllä on kaksi piiloraitaa, "Prague" ja "Silent Night". Damien Ricen lisäksi levyllä laulaa useissa kappaleissa irlantilainen laulaja Lisa Hannigan.


title: Uinti kesäolympialaisissa 1948

text: Vuoden 1948 Lontoon kesäolympialaisissa uitiin yhteensä 11 uintimatkaa. Miehet kilpailivat kuudessa ja naiset viidessä lajissa. Eniten uintimitaleita kahmi Yhdysvallat, joka etenkin miehissä oli täysin ylivoimainen voittaen jokaisen miesuinnin kultamitalin.


title: Charles D. B. King

text: Charles Dunbar Burgess King (12. maaliskuuta 1871 Monrovia – 1961) oli liberialainen poliitikko ja presidentti vuosina 1920–1930.


title: Charles D. B. King

text: King oli True Whig -puolueen jäsen. Puolue oli vallassa yli vuosisadan 1878–1980.


title: Charles D. B. King

text: King toimi alkuun ulkoministerinä, kunnes hänet valittiin presidentiksi 1920. Vuoden 1927 vaaleissa hän sai virallisen ilmoituksen mukaan 234 000 ääntä, kun Liberiassa oli tuolloin vain 15 000 rekisteröityä äänestäjää. Guinnessin ennätysten kirjassa Liberian vuoden 1927 presidentinvaalit ovat mainitut kaikkien aikojen suurimpana vaalihuijauksena.


title: Charles D. B. King

text: Vaalit hävinnyt Thomas J. R. Faulkner syytti useita True Whig -puolueen johdon jäseniä urakkatyöläisten myymisestä orjiksi. Kansainliiton muodostaman brittiläisen asianajajan Cuthbert Christyn johtaman komission antaman selonteon mukaan Faulknerin syytökset osoittautuivat usein perustelluiksi. Selonteko nimesi useita valtion virkamiehiä, mukaan luettuna varapresidentti Allen N. Yancy. King ja Yancy erosivat seuranneen skandaalin vuoksi joulukuussa 1930.


title: 9 (albumi)

text: 9 on Damien Ricen toinen studioalbumi, joka julkaistiin 3. marraskuuta 2006. Osissa albumin kappaleista vierailee irlantilaislaulaja Lisa Hannigan.


title: Kaustisen kamarimusiikkiviikko

text: Kaustisen kamarimusiikkiviikko () on tammi–helmikuun vaihteessa Kaustisella järjestettävä kamarimusiikkitapahtuma, jonka järjestäjänä on Kaustisen Kamarimusiikkiyhdistys ry. Ensimmäisen kerran kamarimusiikkiviikko järjestettiin vuonna 1978. Kamarimusiikkiviikon perusti säveltäjä Pehr Henrik Nordgren, joka on toiminut myös viikon taiteellisena johtajana. Vuodesta 2016 kamarimusiikkiviikon taiteellisena johtajana on toiminut kaustislaissyntyinen säveltäjä Veli-Matti Puumala. Taiteellisena johtajana on aikaisemmin toiminut myös kaustislainen viulutaiteilija Kreeta-Maria Kentala sekä dramaturgi ja ohjaaja Vesa Tapio Valo. Viikon tunnuslause on "Talvi soi tarinoita".


title: Kaustisen kamarimusiikkiviikko

text: Pääosa konserteista on Kansantaiteenkeskuksessa kallion sisään louhitussa Kaustinen-salissa ja Pelimannitalossa. Esityksiä pidetään myös Kaustisen musiikkilukion salissa, ravintola Pelimannissa ja kirkossa. Tapahtuma on viime vuosina levittäytynyt myös alueen lähikuntiin erilliskonserttien ja kurssitoiminnan myötä.


title: Kaustisen kamarimusiikkiviikko

text: Vuonna 2010 tapahtuma järjestettiin 29. tammikuuta – 7. helmikuuta.


title: Kaustisen kamarimusiikkiviikko

text: Vuonna 2011 tapahtuma järjestettiin 28. tammikuuta – 6. helmikuuta. Viikon nimikkosäveltäjä oli Eero Hämeenniemi.


title: Kaustisen kamarimusiikkiviikko

text: Vuonna 2015 tapahtuma järjestettiin 25. tammikuuta – 1. helmikuuta.


title: Kaustisen kamarimusiikkiviikko

text: Vuonna 2016 tapahtuma järjestettiin 24. tammikuuta – 31. tammikuuta.


title: Magdalen College

text: Magdalen College (äännetään ) on yksi englantilaisen Oxfordin yliopiston collegeista.


title: Magdalen College

text: Magdalen College perustettiin vuonna 1458 korvaamaan toisaalla Oxfordissa sijainnut, 1448 perustettu Magdalen Hall -niminen instituutio. Collegen perusti Winchesterin piispa William of Waynflete. Perustajan laatimissa säännöissä määrätään, kuinka collegen nimi äännetään. Samoin niissä säädettiin nykyisin maineikkaan kuoron perustamisesta.


title: Finlandia-klubi

text: Finlandia-klubi on Lahteen syksyllä 2003 avattu rock-klubi. Finlandia-klubi on Sibeliustalon ylläpitämä klubi ja se toimii Sibeliustalon tiloissa, vanhassa tehdashallissa.


title: Gamesa

text: Gamesa Corporación Tecnológica on espanjalainen energiayritys, joka valmistaa pääasiassa tuuliturbiineja ja rakentaa tuulipuistoja. Gamesa on IBEX 35 -yritys, ja sen toimitusjohtaja on Guillermo Ulacia. Yrityksen liikevaihto oli 2007 3,3 miljardia euroa ja 2006 2,4 miljardia euroa. Vuoden 2007 lopussa työntekijöitä oli 7 000 ja (2006) 5 420.Gamesa finaliza 2007 con un crecimiento del 36% en sus ventas y un beneficio neto de 220 Millones de euros Noticias Gamesa 28.2.2008


title: Gamesa

text: Yhtiöön sisältyvät Aeronautics (lentokonetarvikkeita) ja Energy. Energiaan sisältyy uusiutuva energia, tuulivoima ja palvelut. Yritys myy tuuliturbiineja ja aurinkokennoja. Yrityksen pääkonttori on Vitoria-Gasteizissa. Yrityksellä on tuotantoa Espanjassa, Portugalissa, Saksassa, Isossa-Britanniassa, Irlannissa, Italiassa, Ranskassa, Marokossa, Egyptissä, Intiassa, Kiinassa ja Yhdysvalloissa. Yritys perusti useita tehtaita Pennsylvaniaan 2006. BTM Consultin mukaan vuonna 2007 suurimmat tuulivoimayhtiöt liikevaihdon mukaan olivat Vestas, GE Wind ja Gamesa (15,4 % markkinaosuus). International Wind Energy Development World Market Update 2007, Forecast 2008-2012 BTM Consult Press Release 23.3.2008


title: Gamesa

text: Gamesa Solar tuottaa Sevillassa aurinkokennoja kapasiteetilla 6 MW (2007). Aurinkolämmityksen tuotantokapasiteetti oli 60 000 m²/vuosi (2007).


title: The Gods of Earth and Heaven

text: The Gods of Earth and Heaven on Army of Loversin toukokuussa vuonna 1993 julkaisema pop-albumi. Levyltä julkaistiin singleinä kappaleet "Israelism", "La plage de Saint-Tropez" ja "I am", joista suurimmaksi hitiksi muodostui "Israelism", joka valloitti listat Skandinaviassa ja Israelissa keväällä 1993, vaikka esimerkiksi Israelissa se sai paljon kritiikkiä osakseen. Israelissa single pysyi listaykkösenä kolme kuukautta putkeen.


title: The Gods of Earth and Heaven

text: "The Gods of Earth and Heaven" albumia pidetään yleisesti fanien keskuudessa Army of Loversin parhaana levynä ja se olikin musiikillisesti ryhmän kunnianhimoisin tuotos. Monen kriitikon mielestä se oli kaupallinen itsemurha ja levy myikin huomattavasti vähemmän kuin edeltäjänsä. Albumi jäi täysin ilman julkaisua muun muassa Yhdysvalloissa. Suomessa levy nousi albumilistalla korkeimmillaan sijalle 8, pysyen listalla 20 viikkoa. Vuoteen 2005 mennessä albumia oli myyty Suomessa 22 367 kappaletta, mikä on reilusti nykyistä kultalevyrajaa (10 000) suurempi määrä.


title: Suomen Leijona

text: Suomen Leijona on kertatulta ampuva tarkkuuspienoiskivääri. Se on pisimpään sarjavalmistuksessa ollut suomalainen asemalli, ja sitä valmistettiin vuosina 1930–1979. Eri malleja on noin 20 kappaletta. Kilpa-aseena se oli maailman paras 1930–1940-luvuilla ja käyttökelpoinen kilpa-ase vielä 1980-luvun alkuun. Hyvistä materiaaleista tehtynä sekä oivallisesti suunniteltuna ase kelpaa yhä mainiosti harjoitteluaseeksi.


title: Suomen Leijona

text: Rata-aseessa voi olla paljon säätöjä. Kuvan ase on 1960-luvun ns. vakioluokan pienoiskivääri, jossa säätöjä on vähemmän. Perälevyn avulla säädetään aseen tähtäimet silmän tasalle. Geometria vaihtelee paitsi henkilön mukaan, myös ampuma-asennon vuoksi. Tällä aseella on kilpailtu 50 metrin matkalla, pysty, polvi sekä makuuasennoissa. Etutukin alla olevaa hihnaa käytetään polvi- ja makuuasennoissa vakauttamaan ase/ampuja-yhdistelmää. Diopterin etu- ja takareiän halkaisijaa vaihdellaan asennon ja valaistusolosuhteiden mukaan. Luodin osumapistettä muutetaan säätämällä takatähtäimen (ylhäällä keskellä) vaaka- ja pystysuunnan ruuveja. Tällä aseella ruuvin 1/12 kierros ('naksu') vastaa 3 mm siirtymää 50 metrin matkalla.


title: Suomen Leijona

text: Toivo Mänttäri on suunnitellut osia Suomen Leijonaan sekä ampunut sillä kilpaa. Legendaarisen maineensa Mänttäri saavutti vuoden 1939 MM-kilpailuissa Sveitsissä ampumalla pienoiskiväärillä ME-tuloksen 400 pistettä: 40 laukausta ja kaikki kymppiin. Tätä täydellistä tulosta sivuttiin seuraavan kerran vasta 1952. Neljäkymmentä 50 metrin päässä olevaa luodinreikää olisi voinut peittää nykyisellä 10 eurosentin kolikolla! Toki taulua vaihdettiin laukausten välillä.


title: Suomen Leijona

text: Tarkkoja aseen piippuja on osattu valmistaa yli 100 vuotta. Rata-aseissa piippu on yleensä hyvin paksu (katso kuvan alarivin oikeanpuoleisinta pikkukuvaa). Kaliiperin .22 LR paineesta aiheutuvat kuormitukset voidaan hallita ainevahvuudella, joka on murto-osa rata-aseen piipun seinämän paksuudesta. Massa auttaa pitämään aseen vakaana (hitausmomentti kasvaa ⇒ heilahtelut ovat hitaampia).


title: Suomen Leijona

text: Alkuperäisen Leijonan lukkolaitteen suunnitteli ja patentoi asesuunnittelija Aimo Lahti, mutta lukkolaitetta yksnkertaistettiin jo muutaman valmistussarjan jälkeen. Suomen Leijonan laukaisukoneisto oli 1930-luvulla aikaansa edellä. Hyvä koneisto on herkkä, tarkka ja nopea. Liipaisinta ei tarvitse painaa lujaa, sen tuntuma on aina samanlainen sekä iskuri lyö nopeasti (hyvän ja huonon ero on muutamia kymmeniä millisekunteja) sen jälkeen kun virekynnet vapautuvat.


title: Suomen Leijona

text: Leijonan takatähtäin (kollaasin ylärivin keskimmäinen kuva) on aseen elinkaaren alkupuolelta. Takatähtäin yhdessä rengas- tai tolppamaisen etutähtäimen/jyvän kanssa muodostaa diopteritähtäimen.


title: Glory, Glamour and Gold

text: Glory Glamour and Gold on dancepop-yhtye Army of Loversin lokakuussa 1994 julkaisema neljäs ja viimeinen studioalbumi. Levy julkaistiin tammikuussa 1995 myös Isossa-Britanniassa ja Yhdysvalloissa.


title: Glory, Glamour and Gold

text:
"Glory Glamour and Gold" sai osakseen ristiriitaisia arvosteluja, osan mielestä Army of Loversin olisi pitänyt pysyä edellisen "The Gods of Earth and Heaven" albumin äänimaisemissa kun taas osan mielestä modernimpi dancesoundi toisi yhtyeelle uusia faneja ja avaisi ovet uudelle maailmanvalloitukselle.
Monet kriitikot pitävät "Glory Galmour and Goldia" Army of Loversin parhaana studioalbumina koskaan.
Lyriikoiden puolesta Army of Lovers otti pari askelta rauhallisemmin, sillä edellinen albumi jäi ilman julkaisua Yhdysvalloissa voimakkaiden sanoitustensa takia, mutta uutta albumia hehkutettiin Yhdysvalloissa yhtenä maailman parhaista dance-levyistä.


title: Glory, Glamour and Gold

text: Albumin tuottivat Alexander Bard ja Anders Wollbeck. Levyn kansivihkoon on myös muutaman kappaleen kohdalle merkitty tuottajaksi Vacuum mutta todellisuudessa Vacuum oli vielä tuolloin pelkkä kaksikko Alexander ja Anders.


title: Glory, Glamour and Gold

text: Yleisesti albumin myynti ei ollut suuri, mutta se myi kultaa Italiassa ja Ranskassa.


title: Danny Yatom

text: Danny Yatom (, s. 15. maaliskuuta 1945) on israelilainen poliitikko ja Mossadin entinen pääjohtaja.


title: Danny Yatom

text: Yatom on ollut Mossadin pääjohtaja vuosina 1996–1998. Työväenpuolueen edustaja knessetissä hän ollut vuodesta 2003.


title: Harrogate

text: Harrogate on kaupunki Luoteis-Englannissa North Yorkshiren kreivikunnassa. Se on osa laajempaa Harrogaten kuntaa. Harrogate sijaitsee lähellä Knaresboroughia, ja näiden kaupunkien alueella asuu vuoden 2013 arvion mukaan yhteensä 75 801 henkeä. Koko Harrogaten kunnassa asuu 158 800 asukasta.


title: Harrogate

text: Harrogatessa järjestettiin vuoden 1982 Eurovision laulukilpailu. Vuonna 2007 kaupungin alueelta löydettiin viikinkiaikainen Harrogaten aarre.


title: Boris Johnson

text: Alexander Boris de Pfeffel Johnson (s. 19. kesäkuuta 1964 New York, New York) on brittiläinen konservatiivipuolueen poliitikko. Hän toimi Theresa Mayn hallituksen ulkoasiain- ja kansainyhteisön ministerinä (ulkoministeri) vuodesta 2016 vuoteen 2018. Sitä ennen Johnson oli Lontoon pormestari 2008–2016. Taustaltaan hän on toimittaja ja entinen "The Spectatorin" päätoimittaja.


title: Boris Johnson

text: Johnson kävi yläluokkaista Eton Collegea ja Balliol Collegea Oxfordin yliopistossa. Isänsä puolelta Johnson on Osmanien valtakunnan sisäministeri Ali Kemal Beyn pojanpojanpoika. Hänen isoisänsä ja isoäitinsä saivat Britannian kansalaisuuden ensimmäisen maailmansodan aikaan ja ottivat käyttöön isoäidin tyttönimen Johnson.


title: Boris Johnson

text: Johnson oli naimisissa Marina Wheelerin kanssa vuosina 1993–2018 ja heillä on neljä lasta, Lara Lettice, Milo Arthur, Cassia Peaches ja Theodore Apollo.


title: Boris Johnson

text: Johnson työskenteli The Timesissa, The Wolverhampton Expressissä, Starissa ja The Daily Telegraphissa, jossa hän oli EU-kirjeenvaihtaja ja varapäätoimittaja, sekä The Spectatorissa 1999–2005. Hän on ollut kahdesti myös Ison-Britannian GQ-lehden kannessa ollen vuodesta 1999 eteenpäin mukana toimittamassa moottoriurheilu-palstaa, jossa esitteli arvoautoja.


title: Boris Johnson

text: Johnson valittiin parlamenttiin 2001 Henleyn vaalipiiristä. Hän oli konservatiivipuolueen varjohallituksen yliopistokoulutuksesta vastaavana ministerinä vuodesta 2004. Michael Howard kuitenkin erotti hänet hänen valehdeltuaan suhteestaan toimittaja Petronella Wyattiin.


title: Boris Johnson

text: Johnson ilmoitti pyrkivänsä Lontoon pormestariksi vuoden 2008 vaaleissa. David Cameronin kerrotaan suhtautuneen aluksi epäillen Johnsonin ehdokkuuteen, mutta toisaalta häntä pidettiin ainoana ehdokkaana, joka voisi lyödä suositun Ken Livingstonen. Johnsonin valinta Lontoon pormestariksi toukokuussa 2008 oli merkittävin konservatiivin saavuttama asema sitten John Majorin vaalivoiton 1992. Se oli myös Johnsonin ensimmäinen merkittävä julkinen vastuuasema. Hän sai 1 168 738 ääntä vastaan Livingstonen 1 028 966.


title: Boris Johnson

text: Tavoitteekseen Johnson ilmoitti rikollisuuden ja turhien menojen vähentämisen. Hän asetti erityiseksi huolenaiheeksi Lontoon metron turvallisuuden – metroon lisättiin 440 poliisia ja alkoholin nauttiminen kiellettiin. Johnson hyökkäsi vuonna 2014 voimakkaasti metrolakkoa vastaan, jossa vastustettiin muun muassa lipunmyyntitoimistojen sulkemista.


title: Boris Johnson

text: Heinäkuussa 2016 Cameronin erotessa pääministerin paikalta, hänet valittiin Theresa Mayn hallituksen ulkoministeriksi. Johnson erosi virasta 9. heinäkuuta 2018.


title: Boris Johnson

text: Johson ilmoitti helmikuussa 2016 kannattavansa Ison-Britannian lähtöä Euroopan unionista. Saman vuoden maaliskuussa hän sanoi, että Iso-Britannia voisi seurata Kanadan mallia esimerkiksi kaupankäynnissä ja maahanmuuttopoliittisissa kysymyksissä. Cameron on sanonut, että Johnsonin päätös kannattaa Brexitia teki heidän välinsä etäisiksi. Johnson on verrannut EU-projektia Rooman valtakunnan, Napoleon Bonaparten ja Adolf Hitlerin yrityksiin tuoda Eurooppaa yhden auktoriteetin alaisuuteen. Samassa yhteydessä hän sanoi, että brittien tulisi ryhtyä jälleen sankareiksi, kuin Winston Churchillin aikoina, vapauttaa maa ja pelastaa EU itseltään äänestämällä EU-eron puolesta.


title: Boris Johnson

text: Johnson tunnetaan eksentrisenä julkkiksena ja hän on yksi tunnetuimpia parlamentin jäseniä. Johnson saavutti julkisuutta oltuaan neljä kertaa "Have I Got News for You" -tietokilpailun (Uutisvuodon esikuva) tuomarina ja kolme kertaa panelistina, jossa hänen huumorintajunsa teki hänestä yleisön suosikin. Hän oli myös Top Gearissa "julkkiksena kohtuuhintaisessa autossa" ajamassa Chevrolet Lacettia.


title: Boris Johnson

text: Poliitikkona Johnson on oikeistolaisempi ja konservatiivisempi kuin Cameronin keskustalaiseksi luotsaama konservatiivipuolueen linja. Hän on tukenut George W. Bushia vuosien 2000 ja 2004 vaaleissa, ihailee Yhdysvaltain joukkoja, vastustaa minimipalkkoja ja Kioton sopimusta. Johnson on huumorin varjolla antanut joitain rasistisiksi tulkittuja lausuntoja, sekä luonnehtinut Etelä-Afrikkaa apartheidin jälkeen "enemmistödiktatuuriksi" ja sanonut entisten siirtomaiden ongelmien johtuvan siitä, etteivät britit ole enää vallassa. Labour-puolueen Compass-ajatushautomon julkaiseman raportin mukaan Johnson on ""Norman Tebbit -tyyppi pellepuvussa"".


title: Saukkobeletti

text: Saukkobeletti eli saukkonäätä ("Cynogale bennettii") on sivettieläimiin kuuluva petonisäkäs. Sitä tavataan Malakan niemimaalla sekä Borneon ja Sumatran saarilla vetisillä soilla sekä purojen ja jokien varsilla.


title: Saukkobeletti

text: Saukkobeletti näyttää hyvin paljon merisaukolta. Laji on hyvin sopeutunut osittaiseen vesielämään. Saukkobeletit pystyvät sulkemaan sieraimensa ja korvansa läpällä. Niillä on melko leveät räpyläjalat uimista varten. Kooltaan saukkobeletit ovat noin 70–88 senttimetriä. Lajin turkki on pohjaltaan vaalea, mutta karvat tummenevat kärkeä kohti. Lisäksi muuten lähes mustassa turkissa on siellä täällä harmaampia karvoja. Saukkobeletin viiksikarvat ovat pitkät ja niitä on reilusti.


title: Natal (täsmennyssivu)

text: Natal () on:


title: Lasten Eurovision laulukilpailu 2004

text: Toinen Lasten Eurovision laulukilpailu 2004 järjestettiin Håkans Hallissa Lillehammerissa, Norjassa. Kilpailu oli tarkoitettu 8–15-vuotiaille lapsille ja nuorille.


title: Lasten Eurovision laulukilpailu 2004

text: Kilpailuun osallistui 18 maata. Kilpailun voitti Espanjan edustaja María Isabel laululla ""Antes Muerta Que Sencilla"". Kilpailuun osallistuivat ensimmäistä kertaa Ranska ja Sveitsi.